V Stredoafrickej republike zavraždili 77-ročnú rehoľníčku pôvodom zo Španielska

K násilnej smrti mníšky sa v stredu vyjadril aj pápež František.

VATIKÁN. Vatikán v stredu informoval o brutálnej vražde 77-ročnej španielskej rehoľníčky, ktorá pôsobila v Stredoafrickej republike (SAR). Telo Inés Nieves Sanchovej, členky francúzskej kongregácie Filles de Jesus de Massac, sa našlo v pondelok ráno v dedine Nola, ležiacej na území diecézy Berberati na západe SAR. Telo sa nachádzalo za domom, v ktorom Sanchová učila šiť miestne dievčatá. Rehoľníčka žila v tejto obci od roku 1996 a chcela vo svojej práci pokračovať napriek svojmu veku. Agentúra AFP informovala, že v noci na pondelok zatiaľ neznámi útočníci ženu vyvliekli z jej izby v dome a odviedli do centra, kde sa konali jej kurzy šitia, a tam ju zabili. Podľa niektorých zdrojov útočníci odrezali hlavu od tela, podľa miestneho biskupa mala obeť prerezané hrdlo. K vražde sa zatiaľ nikto neprihlásil, ale miestni predstavitelia sa domnievajú, že mohla súvisieť s obchodovaním s orgánmi alebo s rituálnymi vraždami, ktoré sa v regióne ešte stále vykonávajú. Niektorí miestni ľudia totiž veria, že ľudskou obetou si zaistia bohatstvo a šťastie, napríklad pri hľadaní diamantov, ktorých náleziská sa v oblasti vyskytujú. K násilnej smrti mníšky sa v stredu vyjadril aj pápež František, ktorý veriacich zhromaždených na Námestí sv. Petra vo Vatikáne vyzval, aby sa za ňu v tichosti pomodlili. Španielsky premiér Pedro Sánchez prostredníctvom Twitteru vyjadril sústrasť kongregácii i príbuzným španielskej misionárky, ktorá mala aj francúzske občianstvo. Kondoloval súčasne aj v súvislosti s násilnou smrťou saleziánskeho misionára Fernanda Hernándeza, ktorý bol minulý týždeň zavraždený v Burkine Faso.


Merkelová chce podporovať Tunisanov, ktorí sa vrátia do vlasti

Kancelárka chce obmedziť množstvo migrantov, ktorí do Nemecka prichádzajú.

BERLÍN. Nemecká kancelárka Angela Merkelová navrhuje poskytnúť finančné a vzdelávacie stimuly tým Tunisanom, ktorí sa dobrovoľne vrátia do vlasti. Kancelárka chce aj týmto spôsobom obmedziť množstvo migrantov, ktorí do Nemecka prichádzajú zo severoafrických krajín. Informovala o tom v rámci svojho utorkového stretnutia s tuniským premiérom Júsufom Šáhidom v Berlíne. Merkelová a Šáhid diskutovali o návrhoch, ako zintenzívniť vzdelávacie programy pre Tunisanov a ako zabezpečiť granty pre tých, ktorí sa rozhodnú opustiť Nemecko a začať podnikať vo svojej rodnej krajine. O celej záležitosti sa bude v najbližších dňoch konkrétnejšie diskutovať na úrovni ministrov. Merkelová tiež oznámila, že v nadchádzajúcich týždňoch plánuje navštíviť Tunisko. Ešte cez víkend prišla nemecká kancelárka s myšlienkou vybudovať v severnej Afrike utečenecký tábor, ktorý by mohol pomôcť zastaviť prílev utečencov do Európy. Šáhid však v rozhovore pre nemecký denník Bild, ktorý predchádzal utorkovým rokovaniam, vyhlásil, že jeho krajina nemá dostatočné kapacity pre takéto zariadenie. Merkelová na tlačovej konferencii vyhlásila, že so Šáhidom o tejto záležitosti nediskutovali. Zároveň zdôraznila, že Tunisko nie je - na rozdiel od susednej Líbye - kľúčovou krajinou pre tranzit migrantov.


Pellegrini chce zvýšiť minimálnu mzdu na viac ako päťsto eur

Vláda má podľa premiéra Petra Pellegriniho záujem, aby minimálna mzda na Slovensku rástla.

BRATISLAVA. Minimálna mzda na Slovensku by podľa premiéra Petra Pellegriniho mala v budúcom roku výrazne prekročiť sumu 500 eur. Uviedol to po pondelkovom stretnutí s predstaviteľmi Konfederácie odborových zväzov (KOZ). Podľa neho je záujmom vlády, aby naďalej rástla minimálna mzda tempom takým, ako v predchádzajúcich rokoch. "Budeme vytvárať jasný tlak, aby minimálna mzda prekročila v roku 2019 výrazne úroveň 500 eur," povedal. Ako zdôraznil, je veľmi dôležité vytvárať rozdiel medzi tými, ktorí pracujú a medzi tými, ktorí pracovať nechcú. Minimálna mzda v súčasnosti dosahuje 480 eur a od začiatku tohto roka stúpla o 45 eur. "Minimálna mzda viac ako 500 eur je to minimum, čo by mali ľudia na Slovensku zarábať a každý, kto bude proti takémuto nárastu, je proti ľuďom, ktorí na Slovensku poctivo pracujú," zdôraznil predseda vlády. Jednou z priorít vlády je podľa premiéra aj zvýšenie platov v štátnej a verejnej sfére. "Som veľmi rád, že je dnes na stole otázka výraznejšieho zvýšenia platov vo verejnej správe," povedal. Podľa neho ide v tomto prípade aj o zamestnancov samosprávy. "Aj tu je čas na to, aby pri dobre sa vyvíjajúcich príjmoch samosprávy sa zvyšovali aj platy týchto ľudí," uviedol.V súvislosti so zvýšením platových taríf vo verejnej sfére uviedol, že vláda dá odborárom takú ponuku, ktorú si bude môcť štátny rozpočet dovoliť. "Časť z týchto platov bude musieť sanovať aj samospráva," upozornil. Samospráve sa podľa neho zvyšujú príjmy a preto by nemala mať problém dať svojim zamestnancom vyššie platy. Na nových platových tarifách vo verejnej službe sa chce s odborármi dohodnúť do konca júna tohto roka, aby sa príslušnou legislatívou mohol už v septembri zaoberať parlament a platy sa zvýšili od začiatku budúceho roka. Témou rokovania premiéra s odborármi bolo aj zavedenie stropu na vek odchodu do dôchodku. Táto téma bude podľa Pellegriniho ešte predmetom širšej diskusie. Odborári totiž navrhujú ohraničiť vek odchodu do dôchodku na 64 rokov. "Udržateľnosť verejných financií je na jednej strane dôležitá, ale treba si uvedomiť aj to, že ak niekto celý život robí a odchádza do dôchodku niekde v 62, 63 rokoch, je otázka, či ešte treba pokračovať v systéme, ktorý máme dnes nastavený, a to je odchod do dôchodku na základe priemerného veku dožitia, alebo možno aj ústavným zákonom zastropovať tento vek, " povedal.Premiér verí tomu, že na túto tému nebude potrebné organizovať na Slovensku referendum. "Pevne verím, že nájdeme aj politickú podporu na to, aby sme odhadli ten správny vek a rozhodli o tom, že bude na Slovensku ústavným zákonom garantovaný vek, kedy človek má právo ísť do dôchodku," dodal premiér.Prezident KOZ Jozef Kollár ocenil, že vláda bude pokračovať v sociálnom dialógu s odborármi. "Dostali sme prísľub, že o týchto témach budeme pravidelne rokovať," povedal. Upozornil na to, že zvýšenie platov vo verejnej službe sa netýka len úradníkov, ale ľudí pracujúcich "v teréne", ako sú kuchárky či školníci.


Ronaldovo lietadlo malo nehodu, nezvládlo pristávací manéver

Útočník Realu Madrid nebol v tom čase na palube.

MADRID. Súkromné lietadlo, ktoré patrí portugalskému futbalistovi Cristianovi Ronaldovi, malo v pondelok v Barcelone nepríjemnú nehodu. Jeho pilot totiž nezvládol pristávací manéver a pri prudkom brzdení dokonca zišiel z dráhy, nikto z posádky podľa agentúry AP neutrpel zranenia. Majiteľ lietadla a útočník Realu Madrid nebol v tom čase na palube, keďže sa s tímom pripravoval na zápas Ligy majstrov proti Sportingu Lisabon. Ronaldo svoj stroj v hodnote 15 miliónov eur často prenajíma.


Rusi vyšetrujú prípad prepierania peňazí z Moldavska

Polícia zatkla v súvislosti s týmto prípadom ruského občana.

MOSKVA/KIŠINOV. Ruské ministerstvo vnútra informovalo v piatok o začatí vyšetrovania v prípade prania špinavých peňazí, do ktorého je údajne zapletený aj vplyvný líder moldavskej Demokratickej strany. Správa o začiatku vyšetrovania prišla iba dva dni pred parlamentnými voľbami v tejto chudobnej krajine bývalého sovietskeho bloku, píše agentúra AP. Obyvatelia Moldavska sa v nedeľu budú v celoštátnych parlamentných voľbách rozhodovať najmä medzi tromi najsilnejšími subjektmi - dvoma parlamentnými a jedným opozičným. Z parlamentných sú to proruská Socialistická strana Moldavska (PSRM) prezidenta Igora Dodona a Demokratická strana na čele s vplyvným lídrom a oligarchom Vladom Plahotniucom. Opozičným politickým subjektom je proeurópsky blokom ACUM (Teraz), zložený z dvoch mimoparlamentných opozičných strán - Akcia a solidarita (PAS) a Dôstojnosť a pravda (DA). Ruské ministerstvo vnútra v piatok prostredníctvom oficiálneho tlačového vyhlásenia oznámilo, že vyšetruje schému prania špinavých peňazí cez dve ruské banky. Z organizovania týchto protizákonných finančných prevodov podozrieva dvoch najbohatších mužov v Moldavsku - Vlada Plahotniuca a bývalého poslanca a podnikateľa Veaceslava Platona. Plahotniuc sa považuje de facto za najvplyvnejšiu osobu v Moldavsku. Ruská polícia zatkla v súvislosti s týmto prípadom ruského občana.


Efektívnejšia verejná správa by výrazne ušetrila na lepšie odmeňovanie zamestnancov

Revíziu výdavkov vypracoval Útvar hodnoty za peniaze.

BRATISLAVA. Odstránením neefektívnosti vo verejnej správe by sa mohol vytvoriť priestor na lepšie odmeňovanie zamestnancov v celkovej výške 190 až 455 miliónov eur. Vyplýva to z revízie výdavkov zamestnanosti a odmeňovania vo verejnej správe, ktorú vypracoval Útvar hodnoty za peniaze (ÚHP) pri Ministerstve financií. "Prípadové štúdie revízie odhadujú priestor na efektívnejšiu alokáciu výdavkov vo výške 190 - 455 mil. eur v podporných a prierezových činnostiach, školstve, samospráve a Slovenskom vodohospodárskom podniku," uvádza sa v materiáli. Ministerstvá môžu podľa analytikov ÚHP zefektívnením podporných a prierezových činností ušetriť 12 miliónov eur na mzdách a externe dodávaných službách. "V podporných a prierezových činnostiach, ktoré sú dobre porovnateľné medzi úradmi ministerstiev, pracuje približne ich každý tretí zamestnanec. Časť úspor sa dá dosiahnuť už krátkodobo," konštatuje sa v analýze. Strednodobou úlohou je centralizácia podporných činností štátnych inštitúcií. "Významný priestor na ďalšie zefektívnenie existuje v činnostiach podriadených organizácií ministerstiev, kde pracuje viac ako 2 tisíc zamestnancov s ročnými výdavkami na mzdy a externe dodávané služby približne 40 miliónov eur," upozorňujú analytici. Neefektívna alokácia zdrojov v školstve podľa analýzy odčerpáva prostriedky na lepšie ohodnotenie učiteľov. Racionalizácia siete by v regionálnom školstve mohla priniesť úsporu vo výške približne 14 miliónov eur, z toho asi 12 miliónov eur na osobných výdavkoch. Na vysokých školách sa počet učiteľov podľa analytikov neprispôsobil klesajúcemu počtu študentov a prevyšuje priemer krajín OECD. "Pokiaľ by vysoké školy dosiahli medzinárodnú úroveň zamestnanosti učiteľov a prispôsobili počet neučiteľov počtu študentov, mohli by na lepšie odmeňovanie, či výskum uvoľniť približne 93 miliónov eur," uvádza sa v materiáli. Priestor pre zvýšenie efektivity zamestnanosti a nákladov s ňou spojených podľa revízie výdavkov existuje aj v samosprávach, ktoré dnes bez ohľadu na svoju veľkosť musia plniť rovnaké úlohy. "Sústredenie výkonu správy rozdrobených obcí do väčších celkov môže uvoľniť 51 až 316 miliónov eur ročne a priniesť kvalitnejšie služby," upozorňujú analytici. Na vysokú náročnosť na zamestnancov a možnú neefektivitu poukazuje aj predbežná analýza štátnych podnikov. Podniky s väčšinovou majetkovou účasťou štátu zamestnávajú približne 86 tisíc zamestnancov, takmer tretina z nich pracuje v ŽSR a Slovenskej pošte. "Osobné náklady často tvoria viac ako polovicu z prevádzkových nákladov a základná analýza identifikovala aj neefektivitu v porovnaní s českými spoločnosťami," uvádza sa v materiáli. Priestor pre optimalizáciu dokážu podľa analytikov identifikovať výkonnostné audity, ktorými postupne prejdú najväčšie štátne podniky v sektore verejnej správy. "Podobne ako v Slovenskom vodohospodárskom podniku s identifikovanou úsporou 20 miliónov eur, z ktorých polovicu tvoria mzdové výdavky," dodávajú analytici.


Trump sa stretol so svedkami streľby v El Pase

Trumpa s manželkou privítali texaský guvernér a starosta mesta El Paso.

EL PASO. Americký prezident Donald Trump s manželkou Melaniou sa v stredu v texaskom meste El Paso stretli s tými, ktorí prežili streľbu, pri ktorej počas víkendu zahynulo 22 ľudí, píše agentúra AP. Trumpa s manželkou privítali na letisku texaský guvernér Greg Abbott a starosta mesta El Paso Donald Margo. Prezidentský pár so svojou kolónou pricestoval do tamojšej univerzitnej nemocnice za prísnych bezpečnostných podmienok. Navštívili tam zranených a pozostalých obetí masakry. Stretli sa taktiež so zdravotným personálom, záchranármi a zasahujúcimi zložkami. Trumpovci pred El Pasom hovorili aj s obeťami streľby v meste Dayton v americkom štáte Ohio. Trumpove návštevy v oboch mestách sprevádzali demonštrácie a vlna kritiky. Niektorí demokrati ako aj obyvatelia El Pasa tvrdia, že Trumpova prudká rétorika podnietila nenávisť v meste, ktorá mohla prispieť k útoku. V El Pase v nákupnom centre Walmart, bežne navštevovanom Hispáncami, spáchal masaker strelec, ktorý použil na opis ilegálneho prisťahovalectva Trumpov viackrát vyslovený výraz "invázia". Miestna demokratická kongresmanka Veronica Escobarová vopred oznámila, že s prezidentom sa nestretne. Prezident pred El Pasom absolvoval návštevu Daytonu, kde útočník Connor Betts taktiež počas víkendu zastrelil deväť ľudí vrátane vlastnej sestry. V texaskom El Paso na hranici s Mexikom bolo v sobotu zastrelených 22 osôb. Išlo o dve masové streľby v Spojených štátoch za necelých 24 hodín.


Chorvátsko vyvrátilo špekulácie, dejisko zápasu so Slovenskom je známe

ZÁHREB. Zápas futbalovej kvalifikácie o postup na ME 2020 medzi Chorvátskom a Slovenskom (16. novembra) sa definitívne uskutoční v Rijeke. Denník Jutarnji list prišiel v uplynulých dňoch s informáciou, že Chorvátsky futbalový zväz (HNS) sa pokúša vybaviť na pôde UEFA, aby sa namiesto Rijeky hralo v hlavnom meste na štadióne Dinama Záhreb. "HNS kontaktovala Európsku futbalovú úniu i Slovenský futbalový zväz a existuje šanca, že sa bude hrať na Maksimire (štadión Dinama). UEFA by nemala robiť problémy, ak budú Slováci súhlasiť," napísal denník, odvolávajúci sa na blízky zdroj z HNS. Chorvátsky futbalový zväz však v stredu definitívne potvrdil, že hrať sa bude v Rijeke. "Chceme ukončiť všetky špekulácie o možnej zmene dejiska zápasu medzi Chorvátskom a Slovenskom. Duel sa uskutoční 16. novembra na štadióne HK Rijeka tak ako bolo pôvodne plánované," uvádza sa vo vyhlásení zväzu. O zmene dejiska sa začalo špekulovať i v súvislosti s údajným želaním hráčov a túžbe hrať na štadióne s väčšou kapacitou a tým aj silnejšou podporou fanúšikov. Kým na Maksimir sa zmestí vyše 35.000 ľudí, na štadióne v Rijeke len čosi viac ako osem tisíc. Tieto úvahy však poprel kapitán Luka Modrič. "Či budeme hrať v Záhrebe alebo v Rijeke, pôjdeme do toho s rovnakým srdcom a odhodlaním," povedal pre denník tvorca hry chorvátskeho tímu.


O zľavách zavádza aj Amazon. Ako zistiť, že neklame?

Nielen slovenské e-shopy lákajú ľudí na veľké zľavy.

BRATISLAVA. V povianočných výpredajoch môžete nevýhodne nakúpiť nielen cez slovenské e-shopy, ale napríklad aj cez svetový Amazon. Aj ten má podľa britského webu Independent tendenciu pri niektorých produktoch umelo nafukovať pôvodné cenovky produktov, aby mohol neskôr v rôznych výpredajoch uplatniť lákavé zľavy. Ako si však overiť ceny produktov, ktoré chcete nakupovať zo zahraničia? Independent odporúča použiť dva nástroje. Jeden funguje na princípe porovnáča cien, druhý ponúka prehľad o dôveryhodnosti produktu. Ide o Camelcamelcamel a Fakespot. V prvom prípade je použitie webu Camelcamelcamel jednoduché. Do vyhľadávača na webe stačí vložiť URL adresu produktu z Amazonu a web ponúkne prehľad, ako sa cena daného produktu menila v čase. Napríklad Amazon ponúkal monitor Dell vo výpredaji za 199 dolárov, pričom tvrdil, že pri jeho nákupe ušetríte 150 dolárov. Pri porovnaní cien cez uvedené nástroje však zistíte, že ten istý monitor sa predával v posledných mesiacoch približne za rovnakú cenu, nanajvýš za 220 dolárov. V skutočnosti by ste tak jeho nákupom ušetrili nie 150, ale maximálne niekoľko desiatok eur. Slovenským ekvivalentom takéhoto porovnávača cien je Heureka.sk alebo Pricemania.sk. Druhý nástroj - Fakespot - síce nezobrazí vývoj ceny daného produktu, ale stručne napovie, do akej miery môžete veriť recenziám na Amazone a či nejde o falzifikát či nekvalitný produkt. Tento nástroj vznikol najmä preto, že recenzie užívateľov na Amazone nie sú vždy jasné, niektoré môžu byť písané tak, aby sa dostali medzi atraktívnejšie produkty e-shopu. Aj tu platí, že stačí do vyhľadávača na webe vložiť celú URL adresu produktu, o ktorom sa chcete dozvedieť viac. Fakespot následne zanalyzuje recenzie užívateľov a vyhodnotí ich dôveryhodnosť v percentách. Ak sa teda chystáte nakupovať napríklad značku, o ktorej ste počuli málo alebo doposiaľ nikdy, je to dobrý spôsob, ako zistiť viac a nenechať sa oklamať. Jedinou nevýhodou nástroja je ten, že Fakespot analyzuje dôveryhodnosť recenzií na základe slov recenzenta, jeho profilu a ďalších algoritmov.


Venezuelský prezident tvrdí, že na najvyšší súd zaútočil policajný vrtuľník

Nicolás Maduro vyhlásil, že helikoptéra vystrelila na budovu súdu granát, ten však nevybuchol.

CARACAS. Venezuelský prezident Nicolás Maduro tvrdí, že na najvyšší súd v krajine zaútočila helikoptéra, pričom cieľom zmareného "teroristického útoku" podľa neho bolo, zbaviť ho moci. Povedal to počas živého televízneho vystúpenia pred provládnymi novinármi. Zhruba hodinu po incidente informoval, že počas spoločenskej udalosti helikoptéra vystrelila na budovu, no granát nevybuchol. Stratám na životoch podľa neho zabránila vzdušná obrana. "Mohlo sa to skončiť tragédiou s desiatkami mŕtvych a zranených," skonštatoval.Madurovi oponenti však tvrdia, že prezident sám zorganizoval tento falošný útok s cieľom ospravedlniť zásah proti tým, ktorí sa mu snažia zabrániť v zmene ústavy. Venezuela je už tri mesiace dejiskom protivládnych protestov, pri ktorých už zahynulo minimálne 75 ľudí a stovky ďalších sa zranili. Na sociálnych médiách sa medzitým objavili zábery modrej policajnej helikoptéry s protivládnou vlajkou a video, v ktorom policajný pilot Oscar Perez vyzýva na vzburu proti Madurovej "tyranii". "Máme dve možnosti: byť zajtra súdení naším svedomím a ľuďmi alebo sa dnes začať oslobodzovať od tejto skorumpovanej vlády," číta vyhlásenie, pričom za ním stoja štyria ľudia vo vojenských uniformách, s lyžiarskymi maskami na tvárach a zbraňami v rukách.Podľa Madura, jeden z pilotov, ktorí sa podieľali na útoku, v minulosti lietal s bývalým ministrom vnútra, ktorého obvinil zo spolupráce so CIA. Miguel Rodriguez Torres, ktorý vedie s ľavicovými priaznivcami zosnulého bývalého prezidenta Huga Cháveza kampaň proti Madurovi, obvinenia odmieta.


Rusko sa nezapojí do kontaktnej skupiny pre Venezuelu

Cieľom skupiny je vytvoriť podmienky pre mierový politický proces vo Venezuele.

MOSKVA. Rusko "rátalo" so svojou účasťou na zasadaní medzinárodnej kontaktnej skupiny o riešení venezuelskej krízy v Montevideu, ale oznámili mu, že sa ho nemôže zúčastniť. Povedal to vo štvrtok námestník ruského ministra zahraničných vecí Sergej Rjabkov. Zástupcovia európskych a latinskoamerických krajín sa majú vo štvrtok zísť v uruguajskom hlavnom meste na prvom stretnutí medzinárodnej kontaktnej skupiny. Ich cieľom je vytvoriť podmienky pre mierový politický proces vo Venezuele. Rusko podľa Rjabkova počítalo s tým, že bude mať možnosť zapojiť sa do práce kontaktnej skupiny, prinajmenšom ako pozorovateľský štát. "Oznámili nám však, že takýto formát nie je možný," cituje ho agentúra AFP. Rjabkov taktiež varoval, že "najhorším možným scenárom je deštruktívne zasahovanie zvonka, obzvlášť ozbrojený zásah do vnútorných záležitostí Venezuely". Rusko je pevným spojencom venezuelského prezidenta Nicolása Madura a odsúdilo "uzurpáciu moci" zo strany opozície. Hovorca Kremľa Dmitrij Peskov vo štvrtok reagoval na otázku, či sa Moskva pripravuje pomôcť Madurovi s evakuáciou z Venezuely: "Nie. O tejto otázke sa nediskutovalo a nebola ani nastolená". Na stretnutí kontaktnej skupiny sa zúčastnia zástupcovia Európskej únie, ďalších ôsmich európskych a piatich latinskoamerických krajín. Cieľom stretnutia je prispieť k vytvoreniu podmienok na politický a mierový proces vo Venezuele a umožniť Venezuelčanom rozhodnúť o svojej budúcnosti prostredníctvom slobodných, dôveryhodných volieb, uviedla agentúra AP. Maduro v stredu uvítal konanie schôdzky kontaktnej skupiny a vyjadril podporu "všetkým krokom a iniciatívam s cieľom umožniť dialóg". Avšak opozičný líder Juan Guaidó, ktorý sa 23. januára vyhlásil za dočasného prezidenta a uznalo ho 40 krajín, odmietol akékoľvek rozhovory s vládou _ nimi chce Maduro podľa Guaidóa len získavať čas.


Slovensko podľa Danka rokuje o predĺžení servisu stíhačiek MiG-29

Predseda SNS prisľúbil, že vláda vo finále zverejní materiál o nákupe stíhačiek.

BRATISLAVA. Slovensko rokuje s ruskou stranou o tom, aby sa predĺžila prevádzka stíhačiek MiG-29. V mimoriadnej diskusnej relácii Dvadsaťpäťka na TV Markíza to potvrdil predseda koaličnej Slovenskej národnej strany (SNS) Andrej Danko. Súčasná abonentská zmluva na prevádzku ruských stíhačiek platí do roku 2019. Šéf SNS nepoprel informáciu, že Slovensko za ňu ročne vynakladá 50 miliónov eur. "Je pravda, že musíme ešte predĺžiť užívanie migov, kým dôjdu nové lietadlá," uviedol vzhľadom na informácie bezpečnostného analytika Jaroslava Naďa, že Slovensko rokuje o predĺžení servisnej zmluvy na ďalších päť rokov za približne štvrť miliardy eur. "Samozrejme, čo budeme bez ochrany vzdušného priestoru? Čo je na tom zlé?" reagoval s tým, že "každý zodpovedný štát doderie lietadlá, ktoré ešte lietať môžu". "Migy ešte lietať môžu," zdôraznil. Či je na stole zmluva na päťročné predĺženie kontraktu, však podľa jeho slov nevie, lebo "nie je minister obrany". Ministerstvo obrany pod vedením Petra Gajdoša (SNS) k pôvodným plánom na nákup švédskych stíhačiek značky Gripen pridalo aj možnosť nákupu amerických strojov F-16. Danko nechcel konkretizovať, ktorý stroj sa mu zdá vhodnejší. Podľa jeho slov neuprednostňuje ani jeden. Prioritou pre neho je, "aby to bolo za najlepšiu cenu najlepšie lietadlo pre slovenskú armádu", čo má zabezpečiť súťaž medzi americkým a švédskym výrobcom. "Ak donesie najlepšiu cenu, tak Pán Boh za ňu zaplať! Odmietam podliehať tomu, čo tu bolo nastavené roky, to znamená, že ideme na švédsky model. Ja som povedal, vytvorme trhovú súťaž, v ktorej výsledok bude najlepší pre Slovenskú republiku," dodal. Danko nevysvetlil, ako myslel svoje sobotňajšie (5. 5.) vyjadrenie v RTVS, že Slovensko by malo nakupovať techniku od najväčších veľmocí, do tejto kategórie pritom Švédsko, kde sa vyrábajú gripeny, nespadá. "Keď už máme niečo kupovať, tak to musíme kupovať v prvom rade od štátu, aby sme sa vyhli riziku korupčných správaní," vysvetlil s tým, že to platí pre USA, kde sa dá pri nákupe stíhačiek kopírovať vládny nákup vrtuľníkov Black Hawk. Danko v TV Markíza prisľúbil, že vláda vo finále zverejní materiál o nákupe stíhačiek. "Mňa zaujíma, aby to bol kontrakt medzi dvoma štátmi, aby to bolo jasné, transparentné, aby to bolo lietadlo, ktoré budeme môcť používať desiatky rokov v perfektnom stave, a aby tá cena zodpovedala skutočnej trhovej hodnote, aby nevznikali pochybnosti, že tu niekto niekoho financuje," dodal.


Nicholsonová: Matečná umožnila, aby Taliani dostali dotácie z platobnej agentúry

Ministerka uviedla, že ak by o tom vedeli, určite by platobná agentúra bola konala už dávno.

BRATISLAVA. Ministerka pôdohospodárstva Gabriela Matečná (nom. SNS) podľa podpredsedníčky parlamentu za SaS Lucie Ďuriš Nicholsonovej klame, keď tvrdí, že ona ani terajšie vedenie Pôdohospodárskej platobnej agentúry (PPA) nevedeli o aktivitách talianskej mafie na východe Slovenska. "Máme dôkazy o tom, že ona sama umožnila, aby dostali Taliani na východnom Slovensku dotácie z PPA agentúry," uviedla Nicholsonová. "Chcem jej pripomenúť, že zodpovedná za pôsobenie agentúry PPA je práve Matečná," povedala Nicholsonová s tým, že súčasná šéfka agrorezortu Matečná v minulosti ako generálna riaditeľka Slovenského pozemkového fondu schválila prenájom pozemkov Talianovi Antoniovi Rodovi. Ministerka Matečná vo vysielaní RTVS v stredu uviedla, že "ak by o tom vedeli, určite by platobná agentúra bola konala už veľmi dávno".Podpredsedníčka SaS Nicholsonová sa pýta, ako je možné, že firma TRA.CE.R export-import s.r.o., v ktorej je spoločníkom jeden z bratov Rodovcov (Antonio Roda - brat Diega Rodu), mala taký rýchly postup pri žiadostiach podávaných na Slovenský pozemkový fond v čase, keď Matečná bola generálnou riaditeľkou SPF. Podľa Nicholsonovej nejde len o to, že firme Rodovcov SPF prenajal obrovské zastavané plochy, ornú pôdu. "Ide o to, čo jej prenajal. Okrem toho, že išlo o ornú pôdu, prenajal jej napríklad aj pozemky na sídlisku SNP v Michalovciach, ktoré mali podľa zmluvy slúžiť na poľnohospodársky účel s cieľom čerpania dotácií z PPA," povedala. Podpredsedníčka SaS priblížila, že Matečnej v tom podľa jej informácií pomáhal spolužiak z vysokej školy Ondrej Hovan, "bývalý člen ŠtB, ktorý pôsobil ako riaditeľ pobočky SPF v Michalovciach". TRA.CE.R export-import s.r.o. podala žiadosť o prenájom pozemkov v katastrálnom území Vinné, kde žiadali 17. júna 2015 o prenájom viníc na vinohrad. "Zmluva po podpise riaditeľky Matečnej nadobudla účinnosť 27. augusta 2015. To je dva mesiace od podania žiadosti," uviedla Nicholsonová s tým, že bežní žiadatelia čakajú na schválenie žiadosti aj dva roky. Nicholsonová má informácie, podľa ktorých sa dotácie čerpajú, ale s vinohradom sa odvtedy nič neudialo. Dodala, že v septembri 2015 spoločnosť TRA.CE.R export-import s.r.o. znova podala žiadosť o prenájom pozemkov a aj tá bola vybavená do mesiaca.Podľa Nicholsonovej si spoločnosť TRA.CE.R export-import s.r.o. prenajíma 372 hektárov ornej pôdy, zastavaných plôch za 12-tisíc eur ročne. Na internetovej stránke PPA Nicholsonová našla prehľad dotácií pre spomínanú spoločnosť za roky 2015 a 2016 vo výške 625-tisíc eur. V roku 2017 dostala firma podľa zmluvy s PPA dotáciu 179 422 eur. "Toto dostali na maštaľ," uviedla. Spomínané informácie sú podľa Nicholsonovej dôkaz, že Matečná klamala. "Sama by mala zvážiť zotrvanie vo funkcii, už dávno tam podľa mňa nemala čo robiť," dodala. "Matečná sama podpísala prenájom pre firmu pána Rodu, na ktorú nepretržite od roku 2015 čerpal dotácie. Z toho je absolútne zrejmé, že ministerka Matečná klame," dodala Nicholsonová.Matečná v stredu pred rokovaním parlamentného pôdohospodárskeho výboru uviedla, že rezort pôdohospodárstva a hlavne PPA, sú mimoriadne súčinní s orgánmi činnými v trestnom konaní, s Národnou kriminálnou agentúrou a aj s Európskou komisiou. Ministerka pôdohospodárstva a rozvoja vidieka SR Gabriela Matečná sa ostro ohradzuje voči akýmkoľvek obvineniam v súvislosti s talianskym klanom na východe Slovenska. Ako sa uvádza v jej dnešnej reakcii, ktorú komunikačný odbor poskytol agentúre SITA, podľa ministerky ide o čisté špekulácie a nesprávne vyvodené závery, ktoré nie sú podložené žiadnymi reálnymi faktami. "Ak mali orgány činné v trestnom konaní informácie o páchaní trestnej činnosti, mali o tom informovať Slovenský pozemkový fond, čo sa však nestalo. Nie je v technických ani ľudských možnostiach úradníkov SPF preverovať akékoľvek podozrenia z trestnej činnosti osôb či podnikateľov na celom Slovensku. Slovenský pozemkový fond nemôže suplovať úlohu vyšetrovateľov," uvádza sa v reakcii s tým, že štatutári SPF podpíšu ročne tisícky zmlúv a pri nájme štátnej pôdy postupujú podľa vopred definovaných a verejne dostupných kritérií. "S firmami prepojenými na Antonia Rodu boli podpísané nájomné zmluvy štatutármi SPF takmer pred 15 rokmi. V období 2012-2016 boli podpísané v drvivej väčšine len dodatky, ktorých obsahom je predovšetkým zvýšenie nájomného. Tie sa netýkali len predmetných zmlúv, ale všetkých nájomných zmlúv pre celé Slovensko," dodávajú. Zároveň rezort pripomína, že za pôsobenia Matečnej sa zo Slovenského pozemkového fondu stala vysoko efektívna a transparentná inštitúcia, ktorá aj vďaka tomu mnohonásobne zvýšila príjmy štátu. "Transparentnosť a zverejňovanie informácií je v súčasnosti prioritou celého agrorezortu. Vykonali sme už množstvo konkrétnych opatrení vo všetkých inštitúciách patriacich do pôsobnosti ministerstva," uzavrelo ministerstvo. Bývalý zamestnanec Slovenského pozemkového fondu (SPF) Ondrej Hovan sa dištancuje od "neodborných a zavádzajúcich" vyjadrení poslankyne Národnej rady SR Lucie Ďuriš Nicholsonovej (SaS). Označila ho za človeka, ktorý pomáhal ministerke pôdohospodárstva Gabriele Matečnej (nominantka SNS) v prideľovaní pozemkov v správe SPF talianskemu podnikateľovi. "Pozemky, o ktorých pani poslankyňa hovorila, boli pánovi A. Rodovi pridelené v roku 2005 a v roku 2009. Ja som nastúpil do funkcie riaditeľa SPF 1. augusta 2012," napísal Hovan v stanovisku. Predlžovanie nájmu pôvodnému nájomcovi podľa jeho slov vyplýva z vládneho nariadenia a interného pokynu generálneho riaditeľa z roku 2013. Schválenie a podpísanie zmlúv bolo v kompetencii Rady SPF a Štatutárov SPF, poukázal Hovan. "Ako riaditeľ regionálneho odboru (RO) SPF som nemal žiadnu kompetenciu schvaľovať a podpisovať akýkoľvek právny dokument," zdôraznil. Pripomenul, že 26. októbra 2016 bol odvolaný z funkcie riaditeľa RO SPF v Michalovciach. "Od tohto dátumu som nevykonával žiadnu činnosť pre SPF a nie som ani zamestnancom SPF. Odmietam svoje meno spájať s kriminálnymi živlami a od pani Ďuriš Nicholsonovej budem žiadať verejné ospravedlnenie," uzavrel Hovan.


V Moskve zastrelili šéfa ingušského protiextrémistického centra

Podľa miestnych úradov išlo zrejme o nájomnú vraždu.

MOSKVA. V ruskej metropole Moskva zastrelili v sobotu šéfa ingušského centra na boj proti extrémizmu. Podľa miestnych úradov išlo zrejme o nájomnú vraždu, informovala agentúra TASS. Vedúceho ingušského protiextrémistického centra Ibragima Eldžarkijeva zastrelili na Ulici akademika Anochina v západnej časti Moskvy. Podľa zdroja z ruských orgánov činných v trestnom konaní čin nesie znaky nájomnej vraždy. Strelec bol zrejme oboznámený s tým, kadiaľ sa jeho obeť pohybuje. Eldžarkijev bol v Moskve súkromne a neplnil tam žiadne služobné poslanie. Šéf ingušského protiextrémistického centra, ktoré patrí pod ruské ministerstvo vnútra, prežil pokus o atentát už v januári 2019. Neznámi páchatelia vtedy začali strieľať na jeho auto počas jazdy z Čečenska do Ingušska. Eldžarkijev vyviazol bez ujmy, avšak traja policajti utrpeli vážne zranenia.


Most-Híd nevidí priestor na zmeny volebných pravidiel

Poslanci majú podľa Danka prijať zákony s trestnoprávnym dopadom.

BRATISLAVA. Koaličná strana Most-Híd nevidí pre krátkosť času do konania volieb priestor na ďalšie zmeny volebných pravidiel. Reagovala tak na to, že predseda parlamentu a Slovenskej národnej strany (SNS) Andrej Danko v rozhovore pre agentúru SITA uviedol, že zákonodarcovia budú na jeseň pokračovať v zmenách volebných pravidiel pre politické strany. Poslanci by mali podľa Danka prijať zákony s trestnoprávnym dopadom za porušovanie volebných pravidiel pri definovaní volebných podvodov. „O ďalších plánoch predsedu SNS pokračovať v zmenách volebných pravidiel pre politické strany sme sa informovali z médií, pán Andrej Danko ich na pôde koaličnej rady zatiaľ neotvoril," uviedla pre agentúru SITA hovorkyňa Mosta-Híd Klára Debnár. Strana Sloboda a Solidarita (SaS) je presvedčená, že volebné zákony by sa pár mesiacov pred voľbami meniť nemali. Tento názor prezentovali aj na poslednej schôdzi parlamentu. „Vládna koalícia spoločne s časťou opozície vtedy presadila takéto zmeny v rozpore so zákonom, v skrátenom legislatívnom konaní. Pán predseda parlamentu mieni v tomto trende evidentne pokračovať, takže máme v pláne mu pripomenúť, že vo všetkých slušných demokraciách platí, že takéto pravidlá sa menia po prvé vždy na začiatku volebného obdobia, po druhé na základe adekvátnej odbornej a politickej diskusie a po tretie podľa možnosti širokým politickým konsenzom," uviedol pre agentúru SITA tímlíder SaS pre zahraničnú politiku a politický systém Martin Klus. Sulíkovci sa na diskusii o vecnej stránke legislatívy zúčastnia. „S procedurálnou stránkou veci však v žiadnom prípade súhlasiť nebudeme," dodal Klus.Predseda hnutia Obyčajní ľudia a nezávislé osobnosti (OĽaNO) Igor Matovič si myslí, že meniť pravidlá hry tesne pred zápasom, nie je fér ani v športe, nieto v politike. „Akékoľvek zmeny volebných pravidiel by mali byť prijaté po dohode naprieč demokratickými stranami v parlamente a nemali by slúžiť na liečenie mindrákov kohokoľvek, kto sa obáva, že vo voľbách pohorí. Napriek tomu, ak by sa náhodou stalo, že Andrej Danko by dokázal vymyslieť aj niečo rozumné, sme otvorení o tom, samozrejme, diskutovať," dodal Matovič. Jeho stanovisko agentúre SITA zaslal hovorca OĽaNO Matúš Bystriansky.Koalícia Progresívne Slovensko/Spolu považuje ďalšie možné zmeny volebných pravidiel za pokračovanie prejavov strachu starej generácie politikov, ktorí si myslia, že sa narýchlo pozliepanými zmenami a legislatívnymi prekážkami udržia pri moci. „Uvidíme, čo navrhnú. Dúfame, že to tentoraz bude aspoň slušným demokratickým procesom a nie za 24-hodín," uviedla pre agentúru SITA Zuzana Vargová z tlačového oddelenia strany Spolu.Hnutie Sme rodina podľa predsedu Borisa Kollára zastáva názor, že podvody by mali podliehať trestnému právu. „Máme však obavy, keďže prekladatelia patria k najväčším podvodníkom, že opäť raz ide o podvod na voličoch pred voľbami. Toho príkladom bol aj nedávny zákon o preukazovaní pôvodu majetku. Z tohto dôvodu si počkáme na konkrétnu podobu návrhu zákona, keď v ňom však pôjde o skryté a zavádzajúce veci v prospech niekoho, určite budeme proti," dodal Kollár. Jeho stanovisko agentúre SITA zaslalo tlačové oddelenie Sme rodina.„Dnes existuje Štátna komisia pre voľby a kontrolu financovania politických strán. Cestu preto skôr vidíme v posilnení kontrolných právomocí tohto orgánu, aby sa preventívne zabránilo akýmkoľvek podvodom. Za každé porušenie by daný subjekt musel zaplatiť pokutu, ako je to dnes. Cestu novelizácie Trestného zákona nevidíme za dobrú, keďže to len zaťaží ďalšie orgány, ako políciu, prokuratúru a súdy," uviedol pre agentúru SITA podpredseda Ľudovej strany Naše Slovensko Martin Beluský. Predseda parlamentu Andrej Danko (SNS) v rozhovore pre agentúru SITA uviedol, že zákonodarcovia budú na jeseň pokračovať v zmenách volebných pravidiel pre politické strany. Poslanci majú podľa Danka prijať zákony s trestnoprávnym dopadom za porušovanie volebných pravidiel pri definovaní volebných podvodov. „Bude to pokračovanie zmien volebných pravidiel pre politické strany. Nebezpečenstvo konania exprezidenta Andreja Kisku pri kandidatúre bolo, že vo volebnej kampani porušil pravidlá volebnej kampane a dotkol sa verejnej funkcie. Nedodržal rozpočet kampane a stal sa prezidentom. Každý má právo uchádzať sa o funkciu, ale keď sú stanovené zákonom pravidlá, že sa musí dodržať rozpočet a o štyri roky sa ukáže, že niekto podvádzal, tak napríklad v USA to má trestnoprávny dopad. Toto je u nás v plienkach,“ dodal šéf parlamentu s tým, že chce novelizovať napríklad Trestný zákon.Parlament prvé zmeny volebných pravidiel schválil 27. júna v skrátenom legislatívnom konaní. Novelizoval sa zákon o volebnej kampani i zákon o politických stranách. Cieľom novely z dielne koaličných strán SNS, Most-Híd a Smer bolo vytvoriť rovnaké súťažné podmienky pre politické strany a politické hnutia súperiace vo voľbách o hlasy voličov. Podľa koalície vo voľbách by sa mali politické strany uchádzať o dôveru voličov predovšetkým svojím programom, politickou činnosťou a cieľmi tejto činnosti a nie len vynakladaním finančných prostriedkov na volebnú kampaň využívaním moderných marketingových nástrojov a obchádzaním stanoveného limitu na volebnú kampaň prostredníctvom tzv. tretích strán. Zákony budú platiť už aj pre volebnú kampaň do najbližších parlamentných volieb.


Gajdoš nemusí doložiť zoznam hodností udelených politikom

Matovič zablahoželal Dankovi ku kapitánovi.

BRATISLAVA. Podpredseda Národnej rady Béla Bugár (Most-Híd) otvoril 12. schôdzu parlamentu, ktorá je prvým zasadnutím zákonodarného zboru v roku 2017. Zároveň ide o prvé rokovanie pléna podľa nových pravidiel, ktoré priniesla širokodiskutovaná novela rokovacieho poriadku. Hneď v prvý rokovací deň došlo aj k uplatneniu nového opatrenia. Poslanci extrémistickej strany ĽSNS Kotlebovci mali rokovací poriadok porušiť tým, že na sakách majú odznaky propagujúce ich politickú stranu. Schôdzu najskôr prerušila predsedajúca Lucia Ďuriš Nicholsonová (SaS) a kotlebovcov vyzvala, aby si dali odznaky dole. Keďže tak neurobili, prišlo krátke prerušenie rokovania. Po porade s ďalšími členmi vedenia parlamentu Ďuriš Nicholsonová poslancov ĽSNS vykázala zo sály. Odísť však odmietli. Podpredsedníčka parlamentu ich upozornila, že vykázanie zo sály sa berie ako neospravedlnená účasť na rokovaní a pri opakovanej absencii im siahnu na poslanecký plat. Na odznaky kotlebovcov poukázal poslanec Miroslav Beblavý (nezaradený), podľa ktorého je takýto odznak v rozpore s aktuálnym rokovacím poriadkom. Predseda parlamentu Andrej Danko považuje za zadosťučinenie, že Ďuriš Nicholsonová použila ustanovenie, ktoré môže vyústiť až do toho, že sa kotlebovcom siahne na mzdy.  Predseda OľaNO Igor Matovič zasa na úvod schôdze zablahoželal Andrejovi Dankovi k povýšeniu na kapitána. Zároveň Danka oslovoval vo svojich vystúpeniach hodnosťou kapitán. Väčšina poslancov hneď v úvode nepodporila Matovičov návrh, ktorý chcel vládu a Gajdoša zaviazať k tomu, aby parlamentu doručil zoznam vojenských hodností, ktoré boli od roku 1993 udelené aktívnym politikom. "Boli sme svedkami, že niektorí aktívni politici si potichu vybavili hodnosť, a následne sme sa dozvedeli, že to bolo za zásluhy a že si ich mimoriadne zaslúžia. Úprimne som zdieľal radosť týchto politikov z toho, že tieto výložky majú niekde v skrini doma," povedal Matovič. Za jeho návrh zahlasovalo 65 poslancov zo 138 prítomných, čo na schválenie nestačilo. Matovič tiež neúspešne žiadal zaviazať ministra dopravy Árpáda Érseka (Most-Híd), aby zverejnil prevody všetkých pozemkov pod rýchlostnou cestou R7 smerom na Dunajskú Stredu od roku 2002. "Navrhujem to preto, lebo z peňazí daňových poplatníkov sa minulo 400 miliónov eur na výkup týchto pozemkov. Viem, že Béla Bugár (Most-Híd) urobil nemorálny kšeft, kedy okradol svoju vlastnú rodinu o 500-tisíc eur. A bol by som rád, keby sme identifikovali ďalších politikov a biele kone Bugára, ktorí na tomto kšefte zarobili," povedal šéf Obyčajných. Bugár reagoval, že Matovič sa mýli a žiadnych bielych koní na rozdiel od Matoviča nemá. "Ja som zverejnil, ako to bolo," odkázal.


Proti uznaniu Jeruzalema za hlavné mesto Izraela je aj Vatikán

Na Jeruzalem by nemal nikto vznášať jednostranné nároky, vyhlásil vatikánsky arcibiskup,
druhý najvyššie postavený katolícky činiteľ.

JERUZALEM. Nesúhlas s rozhodnutím amerického prezidenta Donalda Trumpa uznať Jeruzalem za hlavné mesto Izraela v stredu vyslovil aj Vatikán, ktorý sa do podobných politických otázok najčastejšie nemieša. Ako v stredu vyhlásil arcibiskup Pierbattista Pizzaballa, najvyššie postavený katolícky činiteľ vo Vatikáne (s výnimkou pápeža), "jednostranné rozhodnutia neprinesú mier, skôr ho oddialia". "Jeruzalem je pokladom celého ľudstva. Ak naň ktokoľvek vznáša jednostranné nároky - či už z politických alebo náboženských dôvodov - tak je to proti logike tohto mesta," vyhlásil arcibiskup Pizzaballa. Americký prezident Donald Trump začiatkom decembra oznámil, že Spojené štáty uznávajú Jeruzalem za hlavné mesto Izraela. Židovský štát tento krok privítal, vo svete však vyvolal veľké pobúrenie. Hlavné mesto svojho budúceho štátu chcú mať totiž z časti Jeruzalema Palestínčania, čo sa po tomto americkom rozhodnutí ešte viac vzdialilo realite.Nesúhlas s Trumpovým rozhodnutím je vo svete takmer jednomyseľný, čo ukázalo aj pondelňajšie hlasovanie v Bezpečnostnej rade Organizácie Spojených národov (BR OSN), kde za rezolúciu, ktorá mala Trumpa prinútiť, aby svoje rozhodnutie ešte zvrátil, hlasovalo 14 z celkového počtu 15 členov a proti boli práve len Spojené štáty.


Chválil ho Wenger i Cruyff. Skvelý útočník takmer prišiel o oko

Kariéru Robina van Persieho poznačilo množstvo zranení. V tureckej lige mu súper takmer vypichol oko.

BRATISLAVA. Mal povesť papuľnatého rebela, pohŕdal autoritami. O Robinovi van Persiem však od začiatku kariéry tvrdili tréneri, že je výnimočný. „Je to najväčší talent svojej generácie,“ vyhlásil o ňom jeden z najlepších hráčov histórie Johan Cruyff. V Arsenale sa pod vedením Arsena Wengera vypracoval medzi najlepších strelcov. „Má potenciál stať sa najlepším útočníkom na svete. Keď je hráč jeho kvalít vo forme, nedá sa zastaviť. Okrem zakončenia má i výnimočný pohyb mimo šestnástky. Mať ho v tíme je veľkou výhodou. Má senzačnú futbalovú inteligenciu a skvelo predvída,“ opísal van Persieho Wenger. Jeho kariéru však od začiatku ničili zranenia. V Arsenale vynechal dvakrát polovicu sezóny. Mal zlomený palec, neskôr problémy s kolenom i bedrovým kĺbom. Po slabších sezónach sa mu začalo dariť po prestupe do Fenerbahce, kde sa v uplynulej sezóne stal s 23 gólmi druhým najlepším strelcom súťaže. V nedeľňajšom zápase proti Akhisar Belediyespor strelil prvý gól svojho tímu, no z trávnika ho o trinásť minút neskôr odnášali na nosidlách s krvavým ľavým okom. Prvé správy dokonca hovorili, že 33-ročný Holanďan oslepne a má po kariére. Van Persieho pri kľučkovaní pred bránkou súpera nechtiac zasiahol do tváre Abdulwahid Sissoko. Holanďana zaliala krv. Zranenie vyzeralo veľmi vážne a útočníka mali čo najskôr odviezť do nemocnice. Lenže jeho prevoz sa skomplikoval. Hoci počas zápasu je pri štadióne vždy pristavená sanitka, jej vodič nevedel nájsť kľúče a trvalo mu takmer štvrťhodinu, než hráča odviezol. Má potenciál stať sa najlepším útočníkom na svete. Keď je hráč jeho kvalít vo forme, nedá sa zastaviť. V nemocnici sa ukázalo, že zranenie nie je také vážne. "Má roztrhnuté očné viečko, ktoré krvácalo. Hráč absolvoval vyšetrenia u očného lekára. Ten potvrdil, že nejde o nič vážne a stav hráča je dobrý," uviedol vo vyhlásení klubový lekár Burak Kunduraciogl. Fenerbahce, v ktorom pôsobia aj Slováci Martin Škrtel a Miroslav Stoch, je v tureckej lige na piatej priečke. Klubu sa však darí v Európskej lige, kde dokázal zdolať Manchester United a je na postupovej druhej priečke iba o horšie skóre za Feyenoordom Rotterdam.


Fanúšikovia Realu pískali na hráčov. Zidane: Chápem ich frustráciu

MADRID. Futbalisti Realu Madrid natiahli víťaznú sériu v španielskej La Lige na šesť zápasov. V sobotňajšom stretnutí dokázali zvíťaziť doma nad Sportingom Gijon 2:1 a na čele tabuľky navýšil svoj náskok pred druhou Sevillou už na šesť bodov. O oba presné zásahy sa postaral v prvých 18 minútach duelu Cristiano Ronaldo, s 10 gólmi líder tabuľky strelcov. Tri body pre Real sa však nerodili ľahko, ešte v 35. minúte znížil hosťujúci Carmona. Gijon mohol aj vyrovnať, ale Cop zahodil v 78. minúte pokutový kop. Real zaostal za svojím typickým herným prejavom a od domácich fanúšikov si vyslúžil piskot. "Chápem frustráciu niektorých fanúšikov, nehrali sme totiž dobre. Neukázali sme to, čo sa od nás očakáva. Ak mám byť úprimný, jediné čo ma teší, sú tri body," citovala agentúra DPA pozápasové vyjadrenie trénera Realu Zinedineho Zidana. Gijon sa v aktuálnom ročníku výsledkovo trápi, čakanie na víťazstvo natiahol už na desať stretnutí. "Boli sme neškodní a naivní na oboch stranách ihriska. Mohli sme dosiahnuť aj na remízu, ale urobili sme aj priveľké množstvo chýb," vyjadril sa tréner Sportingu Abelardo Fernandez. Tréner Realu napodobnil počin talianskeho kolegu Carla Ancelottiho. Real totiž vyrovnal jeho zápis 31 súťažných zápasov bez prehry zo sezóny 2013/2014. Zidane, ktorý na poste v januári tohto roka nahradil Rafaela Beniteza, sa Ancelottimu vyrovnal aj triumfom v Lige majstrov 2015/2016. Talian s Realom vyhral LM v roku 2014. Zidane bol vtedy jeho asistent. Madrid naposledy prehral v apríli vo štvrťfinále LM vo Wolfsburgu. Odvtedy zvíťazil v 23 súťažných stretnutiach. Rekordnú sériu 34 súťažných bez prehry stále drží holandský tréner Leo Beenhakker zo sezóny 1988/1989. Real sa už nasledujúcu sobotu predstaví v očakávanom El Clasicu v Barcelone. Práve tá drží španielsky rekord 39 zápasov bez prehry z minulej sezóny.


Cibulková prvý raz v kariére zdolala Stosurovú a postúpila v Katare do semifinále

Slovenská tenistka nestratila vo štvrťfinále ani jeden set.

DAUHA. Slovenská tenistka Dominika Cibulková sa prebojovala už do semifinále dvojhry na turnaji WTA v katarskej Dauhe. Vo štvrťfinále ako nasadená trojka po prvý raz v kariére zdolala austrálsku súperku Samanthu Stosurovú 7:5, 6:4. V predchádzajúcich piatich vzájomných zápasoch neuhrala proti šampiónke US Open z roku 2011 ani set. Cibulková mala z prvého víťazstva nad Stosurovou veľkú radosť. "Zdolať prvýkrát Sam je super pocit. Nová taktika slávila úspech. Museli sme s trénerom niečo zmeniť, aby som mala šancu nad ňou zvíťaziť. Hrala som veľmi dobre, v dôležitých momentoch ma podržalo podanie," povedala zverenkyňa trénera Mateja Liptáka v prvom interview priamo na kurte. Nová taktika slávila úspech. Museli sme s trénerom niečo zmeniť, aby som mala šancu nad ňou zvíťaziť. "Bol to vyrovnaný zápas, o ktorom rozhodlo pár loptičiek. Sam odohrala trojsetový duel proti Strýcovej, no je to bojovníčka. Postupne sa dostala do zápasu a bola stále nebezpečnejšia," zdôraznila Cibulková. "Podmienky boli náročné. Som rada, že som v Dauhe prvýkrát medzi elitným kvartetom. Fanúšikovia boli skvelí, ďakujem im za podporu." V dueli o postup do finále nastúpi v piatok proti víťazke súboja medzi druhou nasadenou Češkou Karolínou Plíškovou a Číňankou Šuai Čang. Stosurová v ten istý deň odohrala i trojsetový duel druhého kola proti Češke Barbore Strýcovej. Cibulková má v Dauhe už istú prémiu 36 850 dolárov pred zdanením a 185 bodov do svetového rebríčka WTA.


Pri nálete ruského lietadla zomreli traja tureckí vojaci

Vladimir Putin sa tureckému prezidentovi Erdoganovi ospravedlnil. Zároveň sa obaja lídri dohodli na posilnení vojenskej spolupráce v Sýrii.

MOSKVA. Ruský nálet zasiahol troch tureckých vojakov na severe Sýrie. Vojaci pomáhali sýrskym povstalcom v snahe dobyť mesto al-Báb v provincii Aleppo. Mesto majú pod kontrolou bojovníci Islamského štátu. O nešťastí informuje BBC. Ďalších jedenásť vojakov nálet zranil. Turecká armáda uviedla, že ruské lietadlo, ktoré malo v pláne zaútočiť na ciele Islamského štátu, zničilo budovu, v ktorej sa vojaci nachádzali. Ruský prezident Vladimir Putin v telefonickom rozhovore s tureckým prezidentom Recepom Tayyipom Erdoganom vyjadril sústrasť. Obaja prezidenti sa zároveň dohodli na posilnení vojenskej spolupráce v ťažení proti teroristickej organizácii Islamský štát (IS) v Sýrii. "Prezidenti si vymenili názor na kľúčové aspekty sýrskej krízy, zameriavajúc sa na spoluprácu v boji proti medzinárodnému terorizmu. Dohodli sa na posilnení vojenskej spolupráce pri operáciách proti členom IS a iných extrémistických skupín v Sýrii," uvádza sa vo vyhlásení Moskvy.


Britská tínedžerka, ktorá utiekla do Sýrie, porodila syna

LONDÝN. Britská tínedžerka, ktorá v roku 2015 ušla s dvoma kamarátkami k extrémistickej organizácii Islamský štát (IS) v Sýrii, porodila syna. Informovala o tom v nedeľu agentúra AP s odvolaním sa na právnika jej rodiny. Ten uviedol, že 19-ročná Shamima Begumová a jej dieťa sú v poriadku. Begumová, ktorá žije v utečeneckom tábore na severovýchode Sýrie, nedávno poskytla rozhovor novinám Times. Uviedla v ňom, že počas pobytu v Sýrii jej už dve malé deti zomreli na následky choroby a podvýživy. Tiež povedala, že svoje rozhodnutie odísť k IS neľutuje, ale chce sa so svojím dieťaťom vrátiť domov. Begumová bola jednou zo školáčok zo štvrte Bethnal Green vo východnom Londýne, ktoré odišli do Sýrie, kde sa v roku 2015 vydali za bojovníkov IS. Bolo to v období, keď náborový program IS na internete zlákal mnoho ľahko ovplyvniteľných mladých ľudí do samozvaného kalifátu. Hoci nie je známe, či Begumová spáchala nejaký zločin, ale fakt, že očividne neľutuje svoje doterajšie konanie, vyvolalo kritiku zo strany mnohých ľudí - podľa nich vďaka rozhodnutiu odísť k IS má byť navždy pre Britániu vydedencom. Agentúra AP sa domnieva, že tínedžerka by mohla čeliť obvineniam z podpory tejto zakázanej extrémistickej organizácie.


SFZ podal žalobu v súvislosti s udalosťami v Budapešti

Udalosi prekročili futbalové prostredie.

BRATISLAVA. Na mimoriadne závažné udalosti, ktoré sprevádzali septembrový kvalifikačný zápas ME 2020 Maďarsko - Slovensko v Budapešti (1:2), reagoval Slovenský futbalový zväz (SFZ) aj podaním podnetu na generálnu prokuratúru. Priaznivci slovenskej reprezentácie informovali o svojich osobných poznatkoch a vyjadrovali ostrý nesúhlas s dianím v Budapešti pred, počas a po zápase. SFZ tieto sťažnosti nenechal bez reakcie a informoval o nich nielen UEFA, ale aj ministerstvo zahraničných vecí "V reakcii na všetko, čo sa pred, počas a po zápase udialo, postupoval SFZ jednak v línii k UEFA a zároveň koordinoval svoje aktivity aj s Ministerstvom zahraničných vecí a európskych záležitostí SR. SFZ poukázal na správanie maďarských priaznivcov, ktoré výrazne prekročilo hranicu štandardnej rivality, akceptovanej v športe - predaj šálov s nápisom "Szar Szlovakia", pokus o zapálenie slovenských zástav a vlajok, vypískanie štátnej hymny SR - pričom napadnutie slovenských fanúšikov s početnými zraneniami a následným dlhodobým liečením sú absolútne neakceptovateľné pri akejkoľvek futbalovej konfrontácii. V rovinách, ktoré presiahli futbalové prostredie, SFZ postupoval spoločne s Ministerstvom zahraničných vecí a európskych záležitostí SR. Obe inštitúcie si vzájomne poskytli získané informácie, koordinovali postup k zahraničným partnerom, teda Maďarskej republike, resp. UEFA a vyjadrili svoje jednoznačné a relevantnými pravdivými dôkazmi potvrdzujúce stanoviská. SFZ naďalej komunikuje v súvislosti s uvedeným zápasom s príslušnými kompetentnými orgánmi a je pripravený poskytnúť im maximálnu súčinnosť pri doriešení celej záležitosti v zmysle zákona. SFZ podal v stredu (18. septembra 2019) na Generálnu prokuratúru SR trestné oznámenie v súvislosti s možným spáchaním trestného činu hanobenia národa, rasy a presvedčenia. Po zápase v Budapešti, vychádzajúc zo správy svojho delegáta, ktorý v hlásení poukázal na pokriky "Bi a bi Maďara do hlavy!" a "Maďari za Dunaj!", začala UEFA voči SFZ disciplinárne konanie za rasistické správanie slovenských fanúšikov. SFZ vo svojom vyjadrení k tejto skutočnosti žiadal preklasifikovať uvedený skutok tak, že nešlo o prejavy rasistického správania zo strany slovenských fanúšikov, ale o tzv. nedovolené spevy (v terminológii UEFA illicit chants)," informoval SFZ na oficiálnom webe. V súvislosti s incidentmi v Maďarsku sa rozpútali aj diskusie o dejisku októbrového kvalifikačného zápasu ME futbalistov do 21 rokov Slovensko - Francúzsko, ktorý sa odohrá v Dunajskej Strede. SFZ pripomína, že sa musí pri nahlasovaní dejísk domácich medzištátnych stretnutí riadiť normami UEFA, resp. FIFA, podľa ktorých sa zápasové štadióny uvádzajú s predstihom 120, resp. 90 dní (A-mužstvo resp. tím do 21 rokov). "Tento fakt uvádzame z dôvodu určenia Dunajskej Stredy za miesto zápasu tímov do 21 rokov Slovensko - Francúzsko. SFZ rešpektuje reglement a pravidlá, rovnako ako vzájomné korektné vzťahy s partnermi, preto nerobil žiadne kroky ku zmene dejiska spomenutého stretnutia reprezentácií do 21 rokov. Slovenský národný tím do 21 rokov má v Dunajskej Strede zabezpečené potrebné zázemie na vysokej úrovni, od ubytovania, cez tréningové možnosti až po zápasové prostredie. Miestny štadión bol vybudovaný v rámci Projektu rekonštrukcie, modernizácie a výstavby futbalových štadiónov, ktorého iniciátorom a garantom bol SFZ aj preto, aby ich mohli následne využívať aj slovenské reprezentácie, pričom SFZ podporil finančne aj výstavbu futbalovej akadémie v Dunajskej Strede, ktorú majú reprezentačné výbery k dispozícii," uvádza sa v komuniké SFZ.


V Ružinove sprístupnili stanovište polopodzemných kontajnerov

Obyvateľom na Družicovej ulici slúžia nové polopodzemné kontajnery.

RUŽINOV. V poradí štvrté stanovište polopodzemných kontajnerov v Bratislave sprístupnili na Družicovej ulici. Na novom stanovišti je päť polopodzemných kontajnerov, dva sú na zmesový komunálny odpad, ostatné na triedený odpad - papier, plasty a sklo. Cena vybudovania jedného takéhoto stanovišťa je približne 20.000 eur. Kontajnery na zmesový odpad, papier a plasty majú objem päť kubických metrov. Objem kontajnera na sklo je tri kubické metre. Jeden polopodzemný kontajner s objemom päť kubických metrov dokáže nahradiť šesť 1100-litrových kontajnerov a 55 120-litrových kontajnerov. "Polopodzemné kontajnery sú výhodné aj tým, že sa nimi nedá hýbať po celej ulici, nedajú sa vyberať a sú aj smart, lebo obsahujú v sebe čip, ktorý sám signalizuje, keď sú kontajnery plné," priblížil primátor Ivo Nesrovnal. V polopodzemnom kontajneri je zberné vrece v hĺbke 1,5 metra. Jeho vyprázdňovanie sa robí zo spodnej časti a vhadzovací otvor ostáva čistý. Hĺbka kontajnera zabraňuje spätnému vyberaniu odpadu, čo zamedzuje znečisťovaniu okolia. Konštrukcia zároveň bráni prístupu zvierat a hmyzu. Stanovište v Ružinove je v rámci pilotného projektu v Bratislave posledným vybudovaným. Ďalšie polopodzemné kontajnery sú v lokalite Žižkova - Zuckermandel v Starom Meste, vo Vrakuni na Stavbárskej ulici a v Petržalke na Budatínskej ulici. S budovaním polopodzemných kontajnerov sa však v Bratislave nekončí. Mestská spoločnosť Odvoz a likvidácia odpadu (OLO) informovala, že záujem o vybudovanie takýchto kontajnerov prejavilo už viac ako 12 bratislavských lokalít. V niektorých prípadoch už bol vydaný aj súhlas hlavného mesta s ich osadením. Sú to napríklad lokality Južné mesto, Zóna B, novostavba Slnečnice v Petržalke, Urban Residence v Rači či Vinohrady Villa - Park pod Kolibou v Novom Meste. Predbežný súhlas na vybudovanie polopodzemných kontajnerov majú aj bytové domy Miletičova 31-35 a 37-39 v Ružinove. Mestskí poslanci budú zároveň v stredu rokovať aj o možnosti budovania a financovania ďalších polopodzemných kontajnerov v Bratislave.


Deň detí priniesol do Donbasu prímerie, zatiaľ sa dodržiava

Od začiatku tohto roka bolo prímerie v Donbase vyhlásené niekoľkokrát. Úplné zastavenie paľby však nikdy netrvalo dlhšie ako 12 hodín.

KYJEV. Na východe Ukrajiny vo štvrtok začala platiť jednodňová dohoda o prímerí. Ako informoval hovorca hlavného štábu ukrajinských ozbrojených síl Anton Myronovyč, v oblasti vojenských operácií je zatiaľ "relatívny pokoj". Agentúra UNIAN uviedla, že na prímerí sa zástupcovia ukrajinskej a ruskej delegácie dohodli v stredu v rámci Centra na kontrolu a koordináciu režimu zastavenia paľby. Prímerie platí pri príležitosti Dňa ochrany detí, ktorý si na Ukrajine vo štvrtok pripomínajú. Obe strany sa medzitým navzájom obvinili z porušenia dohody o prímerí. Myronovyč však vo vysielaní televízie 112 Ukrajina uviedol, že v porovnaní s uplynulými dňami nešlo o závažné incidenty. Ostreľovanie zo strany separatistov má podľa neho nízku intenzitu a nebolo zamerané na konkrétne ciele, čo môže znamenať, že separatisti na danom úseku neboli oboznámení s novým prímerím. Od začiatku tohto roka bolo prímerie v Donbase vyhlásené niekoľkokrát. Úplné zastavenie paľby však nikdy netrvalo dlhšie ako 12 hodín, uviedla vo štvrtok agentúra RIA Novosti s odvolaním sa na ministerstvo obrany samozvanej Doneckej ľudovej republiky. Agentúra UNIAN vo štvrtok informovala, že do začiatku platnosti prímeria dochádzalo k ostreľovaniu pozícií znepriatelených strán, ktoré si vyžiadalo zranenia dvoch vojakov ukrajinských vládnych síl.


Záplavy v Indonézii zabili najmenej 31 ľudí

Tisíce obyvateľov opustili svoje domovy.

JAKARTA. Záplavy a zosuvy pôdy v dôsledku silných dažďov zabili v Indonézii najmenej 31 ľudí. V pondelok o tom informovali tamojšie úrady s tým, že 29 osôb zomrelo počas víkendu v provincii Bengkulu na Sumatre. Dva ďalšie životy vyhasli počas minulého týždňa v hlavnom meste Jakarta, kde voda vyhnala z domovov približne dvetisíc ľudí. V Bengkulu je 13 osôb nezvestných a zhruba dvanásťtisíc obyvateľov muselo opustiť svoje domovy. Poskytovanie pomoci komplikovali výpadky energie, neprístupné cesty či veľké vzdialenosti medzi postihnutými oblasťami.


Trumpov poradca oľutoval poznámky na adresu kanadského premiéra

Peter Navarro uviedol, že Trudeau patrí do pekla.

WASHINGTON. Obchodný poradca amerického prezidenta Peter Navarro oľutoval svoje vyjadrenie, že kanadský premiér Justin Trudeau "má zvláštne miesto v pekle", informovala v utorok agentúra DPA. "Dovoľte mi sa opraviť, urobil som chybu," povedal Navarro na konferencii Wall Street Journal. "Použil som nevhodný jazyk," dodal Navarro, ktorý je šéfom Národnej rady pre obchod pri Bielom dome. Trump cez víkend na sociálnej sieti Twitter oznámil, že nepodporí záverečné vyhlásenie summitu krajín G7 v Kanade. Odôvodnil to vyjadreniami kanadského premiéra Justina Trudeaua k novým americkým clám. Prezident USA pritom nazval kanadského premiéra "neúprimným" a "slabým". Navarro následne pre reláciu Fox News Sunday povedal: "V pekle je zvláštne miesto pre každého zahraničného lídra, ktorý sa zapletie do zlých diplomatických bojov s prezidentom Donaldom Trumpom." Kanadský premiér Justin Trudeau predtým oznámil, že všetkých sedem štátov G7 podpísalo na záver summitu spoločné komuniké. Vzápätí však dodal, že jeho krajina bude pokračovať v odvetných opatreniach voči nedávno zavedeným americkým clám na export ocele a hliníka z krajín spojencov. Povedal, že nové clá sú pre Kanadu "urážlivé" a že "Kanaďania sú síce zdvorilí a rozumní, ale nenechajú si rozkazovať".


V americkom Senáte sa schyľuje k tvrdému boju o kandidáta na sudcu Najvyššieho súdu

Vedenie demokratickej menšiny už avizovalo, že Trumpovho kandidáta sa pokúsi zablokovať obštrukciami.

WASHINGTON. Neil Gorsuch, kontroverzný kandidát amerického prezidenta Donalda Trumpa na sudcu Najvyššieho súdu, prekonal v pondelok prvú prekážku na ceste k definitívnemu vymenovaniu. Právny výbor Senátu pomerom hlasov 11:9 súhlasil s nomináciou tohto konzervatívneho právnika, ale vyhrané ešte zďaleka nemá. Čaká ho totiž ešte hlasovanie v pléne Senátu, ktoré by sa mohlo uskutočniť v piatok. Už hlasovanie vo výbore ale ukázalo, aká je Gorsuch polarizujúca osobnosť: všetci jeho členovia za Republikánsku stranu ho podporili, všetci opoziční demokrati hlasovali proti.Vedenie demokratickej menšiny už avizovalo, že Trumpovho kandidáta sa pokúsi zablokovať obštrukciami, známymi ako filibuster; majú podobu siahodlhých prejavov, ktorými sa menšina snaží zdržovať nejaké rozhodnutia väčšiny a donútiť ju tak k novému rokovaniu a kompromisu.Demokrati na to získali potrebných 41 senátorov. Republikáni môžu filibusteru zabrániť, ak by mali 60 zo 100 hlasov, ale v Senáte ich majú len 52. Vďaka tomu si ale môžu vynútiť zmenu pravidiel, podľa ktorej by bolo možné obštrukcie ukončiť jednoduchou väčšinou 51 hlasov. Táto možnosť je však považovaná za najkrajnejšiu, pretože by porušovala dávnu tradíciu nadstraníckosti a kolegiality.Hlasovanie o ukončení obštrukcií je procedurálna záležitosť, ktorá nie je totožná so záverečným hlasovaním. V ňom stačí na potvrdenie Gorsucha aj tak len väčšina 51 hlasov.Zarytý odpor demokratov voči Gorsuchovi má korene ešte v čase pôsobenia bývalého prezidenta Baracka Obamu. Miesto v deväťčlennej porote vplyvného Najvyššieho súdu USA je neobsadené od smrti konzervatívneho sudcu Antonina Scaliu vo februári 2016, pretože republikáni odmietali vypočuť Obamom nominovaného kandidáta Merricka Garlanda a celú vec zámerne naťahovali až do novembrových volieb hlavy štátu.V súčasnej dobe preto trvá pat medzi štyrmi konzervatívnymi a štyrmi ľavicovo-liberálnymi sudcami Najvyššieho súdu. Demokrati sa obávajú, že vymenovanie 49-ročného Gorsucha by zmenilo rovnováhu síl v dlhodobom horizonte v prospech konzervatívcov, keďže sudcovia sú menovaní na doživotie.


Briti v marci vyrobili výrazne menej áut, produkcia klesá už niekoľko mesiacov

Automobilky doplácajú podľa zástupcov sektora na slabší dopyt na kľúčových trhoch.

LONDÝN. Produkcia áut v Británii klesla v marci desiaty mesiac po sebe, pričom tempo poklesu presiahlo 14 percent. Automobilový priemysel dopláca podľa zástupcov sektora najmä na slabší dopyt na kľúčových zahraničných trhoch, pričom situácia sa podstatne zhorší, ak krajina opustí Európsku úniu bez dohody. Ako uviedlo Združenie výrobcov a predajcov áut (SMMT), v marci sa v Británii vyrobilo 126 195 áut, čo medziročne znamená pokles o 14,4 percenta. Ešte horšie je, že pre slabší dopyt v kontinentálnej Európe a Ázii produkcia áut určených na export, ktorá je pre Britániu kľúčová, klesla o 13,4 percenta. Klesol aj dopyt na domácom trhu. Dosiahol 26 873 vozidiel, čo znamená pokles o 18,1 percenta. SMMT očakáva, že produkcia tento rok klesne na 1,36 milióna áut oproti 1,52 milióna v roku 2018. Aj to ale len v prípade, že Británia odíde z Európskej únie s dohodou. Ak sa tak nestane a Londýn sa bude musieť spoliehať na obchod s EÚ len v rámci pravidiel Svetovej obchodnej organizácie (WTO), ktoré zahrnujú dovozné clá, produkcia by mohla do roku 2021 klesnúť zhruba o 30 percent približne na 1,07 milióna vozidiel. Tým by sa vrátila na úroveň z polovice 80. rokov 20. storočia, dodala SMMT.


Koaličný Most vyzval Fica, aby nebránil rokovaniam o rekonštrukcii vlády

Minúta po minúte

Stĺpček

Zúfalý Fico

Fico útočí na Kisku

Reakcia Žitňanskej

Reakcia Mosta-Híd

Reakcia OĽaNO

Vyjadrenia Gašpara

Ficove slová na adresu Kisku sú pre stranu Most-Híd nepochopiteľné a neakceptovateľné.

BRATISLAVA. Premiér Robert Fico (Smer) zvolil nebezpečnú cestu, z ktorej už nemusí byť návratu. Vyhlásil to Most-Híd, ktorý vyzýva Fica, aby svojimi slovami neznemožnil ďalšie rokovania o rekonštrukcii vlády. Strana Bélu Bugára reagovala na premiérove vyjadrenia na adresu prezidenta SR Andreja Kisku. "Slová, ktoré odzneli na tlačovej besede premiéra Roberta Fica, sú pre stranu Most-Híd nepochopiteľné a neakceptovateľné. Namiesto hľadania riešení na vzniknutú politickú situáciu hľadal premiér vinníka v zahraničí. Premiér zvolil nebezpečnú cestu, z ktorej už nemusí byť návratu. Preto vyzývame premiéra Fica, aby svojimi slovami neznemožnil ďalšie rokovania o rekonštrukcii vlády," píše Most-Híd vo svojom stanovisku, ktoré médiám poskytla hovorkyňa Klára Debnár. Predseda vlády hovoril, že sa na Slovensku deje pokus o destabilizáciu krajiny, k čomu svojimi vyjadreniami prispieva aj prezident SR Andrej Kiska. Fico naznačil, že za prejavom, s ktorým vystúpil Kiska v nedeľu, môže byť americký miliardár George Soros. Kisku preto Fico vyzval, aby verejnosti vysvetlil, čo robil 20. septembra 2017 v New Yorku, "kde prebehlo stretnutie, na ktorom nemal Kiska so sebou žiadneho zástupcu slovenského ministerstva zahraničných vecí". "Žiadam odpoveď, o čom bolo toto stretnutie s istým človekom, čo má pochybné meno," uviedol Fico. Kiska vlaňajšie stretnutie so Sorosom netajil, vlani o ňom informoval na Facebooku s tým, že riešili rómsku otázku. Fico je z Kiskovho nedeľňajšieho prejavu sklamaný. Podľa neho sa tým prezident ideovo zaradil k opozícii, "ktorá chce na Slovensku prevrat". "Očakával by som, že bude situáciu upokojovať," uviedol premiér. Odkázal, že prezident nemá diktovať, ako majú vládni predstavitelia vyriešiť politickú situáciu po vražde novinára Jána Kuciaka a jeho snúbenice. "Riešime si ju sami, nepotrebujeme na to pána prezidenta," uviedol Fico s tým, že prezident "zrejme poriadne nevie, čo sa píše v Ústave SR". "Politické súvislosti budeme riešiť v krátkom čase, koaličným partnerom odkazujem, že v Smere sme na takéto diskusie pripravení," povedal premiér. Opäť zopakoval, že policajti dávajú do vyšetrovania vraždy všetko a pracujú na ňom nepretržite. "Ak bol útok na novinára spojený s jeho prácou, je to útok na demokraciu," dodal. Ak však bol dôvod iný, ja o tom treba podľa Fica hovoriť.


KOMENTÁR TOMÁŠA PROKOPČÁKAAko spraviť digitálne Slovensko

Vzorom by mali byť ľudia, ktorí majú nápad, neprekáža im tvrdo pracovať a dotiahnuť ho do konca - a nezvolili si kšeftársku skratku.

Banálne konštatovanie znie nejako takto: naša krajina by sa mala konečne rozhodnúť, ako chce vyzerať o takých desať či dvadsať rokov. A či sa chce len smutne pozerať, ako roboty montujú automobily – pravdepodobne ešte aj v inom štáte - alebo chce vymýšľať, navrhovať a vytvárať tieto stroje. V skratke, či budeme obeťami novej priemyselno-technologickej revolúcie, alebo jej víťazmi. Menej banálne konštatovanie však znie, že my by sme aj chceli, aj najlepšie úmysly by sme mali, ale nemalo by sa to skončiť ako vždy. Pozrite sa na premrhané milióny na Slovensko.sk či celú tuzemskú, ehm, informatizáciu spoločnosti. Lebo ako hovoria klasici, dá sa zarobiť, dá sa, hej, ale zase odtiaľ potiaľ. Našimi vzormi by mali byť skôr všetky tie sygicy a pixelfederácie, culchargy a slovensko.digitaly než spôsob, akým štát uvažuje a rozpráva o digitálnych technológiách za veselého potľapkávania „ja tebe a ty mne“ molochov. Naším vzorom by mali byť ľudia, ktorí majú nápad, neprekáža im tvrdo pracovať a dotiahnuť ho do konca - a nezvolili si pritom miestnu kšeftársku skratku. Práve im by sme mali prestať klásť prekážky, uľahčiť im podnikanie, dokonca do nich aj ako štát investovať (čas aj prostriedky), aj keď to bude investícia s obrovskou mierou rizika. To však nie je ľahké. Ale ak nedokážeme takéto základné veci, môžeme sa na konferenciách stretávať, koľko len chceme. Môžeme verklíkovať naučené frázy o prepojení úradníckého, akademického a súkromného sektora, môžeme do toho zaviesť aj pár módnych výrazov ako škálovanie, evaluácia a trhový potenciál, ale v skutočnosti budeme len vypúšťať slovnú vatu. Lenže ak máme aspoň nejakú sebaúctu, nesmie to byť cieľom: ani krajiny, ani médií, ani startupov. Lebo tak ako poctivé hľadanie faktov a pravdy, tak aj technológie nie sú výsledkom, ale iba prostriedkom. Nástrojom, ako vytvoriť slušný, spravodlivý a udržateľný svet, v ktorom by sme všetci chceli žiť. Práve preto by sa naša krajina mala rozhodnúť, ako chce vyzerať o desať či dvadsať rokov. A áno, zopakujme si to, aj keď to bude banálne konštatovanie.


Francúzsko mieni do roku 2040 prestať s ťažbou ropy a zemného plynu

PARÍŽ. Francúzsky parlament v utorok prijal zákon, podľa ktorého Francúzsko do roku 2040 úplne prestane s ťažbou a produkciou ropy a zemného plynu. Zákaz sa bude týkať celého územia Francúzska aj jeho zámorských teritórií. Súčasné povolenia na ťažbu sa tak už dlhšie ako do roku 2040 nebudú predlžovať a nové sa nebudú udeľovať, oznámil francúzsky minister životného prostredia Nicolas Hulot, podľa ktorého je Francúzsko prvou krajinou na svete, ktorá takéto opatrenie prijala. To, že francúzski poslanci boli schopní takýto zákon prijať, podľa Hulota ukazuje, že "súčasné generácie sa môžu postarať o tie budúce". Agentúra AP však upozorňuje, že toto opatrenie na životné prostredie príliš veľký vplyv mať nebude, keďže ropa a zemný plyn vyťažené vo Francúzsku pokrývajú len jedno percento domácej spotreby týchto surovín, zvyšných 99 percent sa dováža. Do boja proti rope a zemnému plynu minulý týždeň zavelila aj Svetová banka, ktorá sa na klimatickej konferencii pri Paríži zaviazala, že do dvoch rokov prestane finančne podporovať projekty spojené s ťažbou týchto dvoch surovín, ako aj s vyhľadávaním vhodných lokalít na ich ťažbu. Ako na konferencii vyhlásil prezident Svetovej banky Jim Kim Yong, po roku 2019 bude táto inštitúcia financovať projekty spojené s výskumom či ťažbou ropy a zemného plynu len "vo výnimočných prípadoch", a síce len v tých najchudobnejších rozvojových krajinách, pre ktoré prístup k týmto surovinám môže znamenať výrazné zlepšenie ekonomickej situácie. Aj v týchto prípadoch však Svetová banka do akýchkoľvek projektov vstúpi len za predpokladu, že budú rešpektovať záväzky danej krajiny v rámci Parížskej dohody o klíme.


Kliatba aj školácka chyba. Päť misií na Mars, ktoré zlyhali

Niektoré misie sa k červenej planéte vôbec nedostanú, iné zlyhajú pri poslednej prekážke.

BRATISLAVA. Mars je obľúbená vesmírna destinácia. Vedci už desaťročia dúfajú, že na červenej planéte nájdu život alebo aspoň jeho pozostatky. Snažia sa tiež získať informácie, ktoré by pomohli nášho planetárneho suseda osídliť. Dnes sú na obežnej dráhe či na povrchu planéty viaceré sondy a vozidlá, ktoré spoznávajú tento púštny svet. Častejšie sa však misie na Mars končili sklamaním: takmer dve tretiny zo všetkých pokusov skončili neúspechom niekde na trase Zem - Mars. Zlyhaní už bolo toľko, že sa im hovorí "kliatba Marsu". Vybrali sme päť misií, ktoré kliatbe Marsu podľahli. • USA: 20 misií, 6 zlyhaní, 70 % úspešnosť • ZSSR/Rusko: 18 misií, 16 zlyhaní, 11 % úspešnosť • ESA: 3 misie, vrátane úspešného preletu sondy Rosetta okolo Marsu. ESA stratila lander Beagle-2 aj Schiaparelli. Planetárne sondy skončili úspešne na obežnej dráhe Marsu. • Japonsko: 1 misia, 0 % úspešnosť Sovietsky zväz síce vyhral preteky o prvého človeka vo vesmíre, no na Mesiaci ich predbehli Američania. Reputáciu si mohli napraviť prvou historickou návštevou Marsu. Prvé pokusy sa ešte začiatkom 60. rokov dostali len po obežnú dráhu Zeme. Až sonda Mars 2 sa v novembri roku 1971 úspešne vypravila za obežnú dráhu Marsu a ako prvý ľudský stroj sa dotkla jeho povrchu. V historickom okamihu si dokonca pripísala dva rekordy - pristátie sa pre prašnú búrku nepodarilo a po náraze do Marsu vznikol na jeho povrchu prvý človekom vytvorený kráter. Nástupcu Marsu 2 postihol podobný osud už o mesiac neskôr. Sonde Mars 3 sa podarilo jemnejšie pristátie a dokonca zvládla vyslať signál na Zem. Trval asi dvadsať sekúnd, kým sondu neodfúkla prašná búrka. Rovnako ako Mars 2 malo aj toto zariadenie na palube pohyblivý rover, ktorý by dokázal preskúmať okolie do vzdialenosti 15 metrov. Aj keď sa vozidlo svojej príležitosti nedočkalo, misie nemôžeme považovať za tragédie. Orbitery fungovali a na Zem odoslali množstvo dát. Zlyhania starších pokusov zapríčinili nepredvídateľné udalosti či nepriaznivé poveternostné podmienky. Zlyhanie misie Národného úradu pre letectvo a vesmír (NASA) je však, naopak, ukážkou učebnicovej školáckej chyby človeka. Orbiter síce nemal na Marse pristáť, no sonda mala v septembri 1999 zakotviť na obežnej dráhe červenej planéty a stať sa prvým pozorovateľom počasia na mimozemskom svete. Misia však vstúpila na orbitu približne o sto kilometrov nižšie, ako mala a zhorela v atmosfére planéty. Problém bol v softvéri, ktorý kontroloval ťah motorov. Inžinieri totiž zabudli prerátať jednotky: NASA používa metrický systém a potrebovala dáta v newtonoch. Softvér od dodávateľa Lockheed Martin meral silu v librách (lbf). Niekoľko mesiacov po fiasku so zhoreným orbiterom sa pri južnom póle Marsu pokúsila pristáť sonda Mars Polar Lander. Tentoraz sa podarilo prejsť atmosférou, no pre programátorskú chybu sa pri zostupe predčasne spustili motory a lander narazil do povrchu. Dva výrazné neúspechy v krátkom čase prinútili agentúru prehodnotiť svoje heslo vesmírneho bádania "lepšie, rýchlejšie a lacnejšie". NASA sa rozhodla sústrediť iba na prvú časť pôvodnej mantry a prepracovala celý koncept skúmania Marsu. Výsledkom sú úspešné rovery Spirit a Curiosity, ktoré na červenej planéte fungujú dodnes. V NASA sa z chýb poučili a pri úspešnom landeri Phoenix (2008) dokonca použili náhradné nástroje a výbavu z projektu Mars Polar Lander. Dosiaľ jediný Európsky pokus o pristátie na Marse dopadol podobne ako prvé snahy Sovietskeho zväzu. Misia ESA Mars Express priniesla na obežnú dráhu orbiter i lander s menom Beagle-2. Kým orbiter zbiera na obežnej dráhe dáta dodnes, Beagle sa cez Vianoce roku 2003 stratil. Landeru zlyhali dva solárne panely a nemohol spustiť komunikačný systém. Stratenú sondu objavila až minulý rok NASA v rámci svojej vlastnej misie na obežnej dráhe Marsu - Mars Reconnaissance Orbiter. Zdroje: Space.com, Popular Mechanics, Universe Today


Trhovisko v Nigérii sa stalo terčom útoku, hlásia 12 obetí

Podľa svedkov bola jednou útočníčkou žena a druhým útočníkom muž.

MAIDUGURI. Najmenej dvanásť ľudí zahynulo a ďalších 48 utrpelo zranenia pri simultánnych samovražedných atentátoch dvoch útočníkov na trhovisko v meste Maiduguri na severe Nigérie. Ako informuje priamy svedok udalosti Ibrahím Usmán, jeden z útočníkov sa odpálil na trhovisku, zatiaľ čo druhý "zostal vonku a zabil iba sám seba". Podľa informácií ďalších svedkov bola jednou útočníčkou žena a druhým útočníkom muž. K útoku sa zatiaľ nikto neprihlásil, v oblasti je ale najaktívnejšia teroristická skupina Boko Haram.


Prevzatie Commerzbank sa zamotáva, do hry vstupujú Taliani

UniCredit pripravuje konkurenčnú ponuku.

MILÁNO. Talianska banka UniCredit pripravuje konkurenčnú ponuku na prevzatie kontroly nad nemeckou Commerzbank, s ktorou už rokuje o fúzii najväčšia nemecká banka - Deutsche Bank. Uviedol to vo štvrtok renomovaný hospodársky denník Financial Times (FT). UniCredit plánuje získať značný podiel v Commerzbank a zlúčiť ju s nemeckou HypoVereinsbank, ktorú už vlastní, napísal denník FT s odvolaním sa na zdroje oboznámené s touto záležitosťou. UniCredit sa k správe odmietla vyjadriť, zatiaľ čo stanovisko Commerzbank sa nepodarilo získať. Deutsche Bank a Commerzbank minulý mesiac potvrdili, že rokujú o zlúčení. Vláda v Berlíne vlastní 15,6-percentný podiel v Commerzbank za jej záchranu pred desiatimi rokmi.


Severokórejský minister zahraničných vecí sa stretol so švédskym premiérom

Ri Yong-ho sa v piatok stretol aj s jeho tamojšou rezortnou kolegyňou Margot Wallström.

ŠTOKHOLM. Severokórejský minister zahraničných vecí Ri Jong-ho sa v piatok krátko stretol v Štokholme so švédskym premiérom Stefanom Löfvenom. Ministrova prekvapujúca návšteva vyvolala špekulácie, že škandinávska krajina by sa mohla stať hostiteľskou krajinou možného stretnutia amerického prezidenta Donalda Trumpa a severokórejského vodcu Kim Čong-una. Löfven na tlačovej konferencii v Berlíne s nemeckou kancelárkou Angelou Merkelovou neodpovedal priamo na otázku, či má jeho krajina podporu USA na organizovanie rozhovorov so Severnou Kóreou. "Vždy sme hovorili, že chceme byť sprostredkovateľom, ktorý podporuje tento proces," uviedol v piatok. Šéfka švédskej diplomacie Margot Wallströmová vyjadrila podľa agentúry AP nádej, že "môžeme využiť našu rolu a taktiež naše kontakty", ale zdôraznila, že je to na zainteresovaných krajinách, aby sa rozhodli, "ktorým smerom pôjdeme". Povedala, že "si ceníme túto príležitosť organizovať stretnutie", aj keď neupresnila, čo tým myslela. Jej severokórejský rezortný partner pricestoval na dvojdňovú návštevu Švédska vo štvrtok večer a jeho prvá schôdzka bola práve s Wallströmovou. Očakáva sa, že sa s ňou stretne aj v piatok, po čom jej ministerstvo vydá vyhlásenie. Trump minulý týždeň prekvapilo vyhlásil, že je pripravený stretnúť sa s Kimom a prijal príslušnú ponuku na rozhovory. Ich miesto a čas sú však zatiaľ otvorené. Švédsko sa už ako sprostredkovateľ ponúklo. Táto škandinávska krajina má v Pchjongjangu veľvyslanectvo od 70. rokov a zastupuje tam aj záujmy USA. Kim a Trump sa vlani opakovane postarali o rozruch i obavy z eskalácie konfliktu, keď si vymieňali invektívy ohľadom severokórejských hrozieb zaútočiť na USA. Americká vláda v uplynulých mesiacoch viedla voči KĽDR "politiku maximálneho tlaku" a uvalila na ňu ďalšie sankcie. Tento rok však došlo k opatrnému zbližovaniu medzi oboma Kóreami. Washington a jeho spojenci očakávajú od Severnej Kórey konkrétne kroky k denuklearizácii. Napätie v regióne sa v roku 2017 výrazne zhoršilo po tom, ako KĽDR v rozpore s rezolúciami OSN opakovane uskutočnila raketové skúšky i ďalšiu jadrovú skúšku.


Rezort vnútra podporí projekty sociálneho bývania

Projekty sociálneho bývania s prvkami prestupného bývania prispejú k vytváraniu optimálnych podmienok pre uplatňovanie integrácie.

BRATISLAVA. Podpora projektov na zlepšenie životnej úrovne príslušníkov marginalizovaných rómskych komunít a ich sociálneho postavenia sú ciele výzvy, ktorú v týchto dňoch vyhlasuje Ministerstvo vnútra SR. Ako informuje stránka Úradu splnomocnenca vlády SR pre rómske komunity, projekty sociálneho bývania s prvkami prestupného bývania prispejú k vytváraniu optimálnych podmienok pre uplatňovanie integrácie. Bezprostrednou súčasťou prestupného bývania je systematická sociálna práca – práca asistentov bývania, ktorí budú poskytovať poradenstvo a pomoc pri riešení problémov ohrozených skupín obyvateľstva. Na projekt je alokovaných 45 miliónov eur. Oprávnenými žiadateľmi vo výzve sú obce z Atlasu rómskych komunít, ako aj subjekty z neziskového sektora, ktoré budú uskutočňovať projekt na území týchto obcí. Žiadatelia sa na projekte budú podieľať piatimi percentami. „Projekty zamerané na budovanie sociálneho nájomného bývania s prvkami prestupného bývania vytvoria v mestách a obciach kapacity pre zlepšenie situácie v tejto oblasti aj pre marginalizované rómske komunity," uviedla generálna riaditeľka sekcie európskych programov ministerstva vnútra Adela Danišková. "Povinná sociálna práca vykonávaná prostredníctvom asistenta bývania v rámci podporovaných projektov bývania napomôže k udržateľnosti celého systému,“ doplnila Adela Danišková. Podporené budú projekty rekonštrukcie a výstavby bytových budov, ktoré budú zapojené do viacstupňovej sústavy sociálneho bývania formou nájomného bývania s prvkami prestupného bývania, pričom jednotlivé stupne tohto systému musia byť sprevádzané prácou asistentov bývania. Navrhnutý systém bývania musí zahŕňať minimálne dva stupne, pričom žiadateľ je povinný v rámci projektu stavebne realizovať minimálne jeden stupeň bývania. V každom stupni bývania musí byť minimálne 30 percent podporených bytových jednotiek z nenávratných finančných prostriedkov určených pre týchto obyvateľov. Podpora bude smerovať aj na úpravu bezbariérových úprav budov, do zvyšovania energetickej hospodárnosti budov, ako aj na zlepšenie tepelno-izolačných vlastností budov - obnova obvodového plášťa, oprava a výmena striech, oprava technického a energetického vybavenia objektov. Rezort vnútra výzvu zameranú na zlepšené formy bývania marginalizovaných rómskych komunít vyhlasuje ako sprostredkovateľský orgán pre časť Operačného programu Ľudské zdroje. Výzva je spolufinancovaná zo zdrojov Európskeho fondu regionálneho rozvoja.


Janukovyč označil vládu na Ukrajine za teroristickú

Odsúdený exprezident Ukrajiny v Moskve uviedol, že súd čelil bezprecedentnému tlaku.

MOSKVA. Ukrajinský exprezident Viktor Janukovyč považuje verdikt, ktorým bol odsúdený na 13 rokov väzenia, za nezákonný a nanútený súdu súčasným vedením Ukrajiny. Súd v Kyjeve na pojednávaní 24. januára odsúdil Janukovyča za vlastizradu a spoluúčasť pri príprave a vedení "agresívnej vojny" proti Ukrajine zo strany Ruska". Pre nedostatok dôkazov o vine však súd exprezidenta zbavil obvinenia zo snahy o zmenu hraníc štátu. Janukovyč v stredu na tlačovej konferencii v Moskve vyhlásil, že tento rozsudok "nemá so zákonom nič spoločné". Poukázal okrem iného na "sústavné porušovanie trestného poriadku" i na "bezprecedentný tlak na súd". Stav, aký na Ukrajine trvá posledných päť rokov, označil Janukovyč za "legalizovaný terorizmus" namierený voči vlastným občanom. "To je taká ideológia tejto vlády, ktorá nemá nič spoločné s demokraciou, všetko sa deje naopak," vyhlásil Janukovyč na tlačovej konferencii v Moskve. Udalosti, ku ktorých na Ukrajine došlo po zmene vlády v roku 2014, označil Janukovyč za "najčernejšie stránky v dejinách nezávislej Ukrajiny. "Videli sme procesy, ktoré viedli k početným obetiam a nazývajú sa vojenská konfrontácia," dodal. Tento vývoj mal byť podľa Janukovyča už dávno posúdený z právneho hľadiska, čo však momentálne nie je možné, lebo "teraz je moc na Ukrajine v rukách ľudí, ktorí spáchali tieto zločiny." Janukovyč informoval, že jeho právnici poslali vyšetrovacím orgánom na Ukrajine materiály na začatie vyšetrovania proti osobám, ktoré "naozaj nesú vinu za stratu Krymu". Ako informovala agentúra TASS, podľa právnikov bolo zhromaždených deväť zväzkov dôkazov. V spisoch uvedené osoby "porušili ústavu krajiny a uskutočnili vojenský štátny prevrat". Tieto materiály sa týkajú "zločinov predstaviteľov súčasného vedenia (Ukrajiny) vrátane tajomníka Rady národnej bezpečnosti a obrany Olexandra Turčynova a ďalších". Turčynov bol v danom období poverený výkonom funkcie prezidenta Ukrajiny. "Tieto materiály s chronológiou udalostí sú príležitosťou vidieť to, čo sa (na Ukrajine) stalo v roku 2014, z iného uhla," uviedli Janukovyčovi advokáti. Materiály vlastného vyšetrovania "zločinov spáchaných súčasným vedením Ukrajiny" zaslali Janukovyčovi právnici na Štátny úrad vyšetrovania (GBR) - novú agentúru, ktorá bola vytvorená pre boj proti trestnej činnosti vysokopostavených štátnych úradníkov. Súčasného prezidenta Ukrajiny Petra Porošenka Janukovyč obvinil, že nechce vrátiť mier na Ukrajinu. Pripomenul, že obnovenie mieru Porošenko sľúbil pred piatimi rokmi, čo však nesplnil, podobne ako podľa neho neplní ani svoje medzinárodné záväzky - minské mierové zmluvy. "Ukrajina sa stala ohniskom vojny a nestability, ktorá sa rozširuje aj do iných štátov. Proti svojej vôli boli do toho zatiahnuté európske krajiny, USA a samozrejme aj Rusko." vyhlásil Janukovyč. Výsledkom je, že "ekonomika upadá, ľudia sú čoraz chudobnejší a čoraz viac občanov tomuto vedeniu (Ukrajiny) neverí." Pokiaľ ide o prezidentské voľby na Ukrajine, Janukovyč vyhlásil že súčasné vedenie Ukrajiny urobí vo voľbách - prezidentských a neskôr i parlamentných - všetko pre to, aby sa udržalo pri moci. Využije na to podľa Janukovyča všetky dostupné nástroje - administratívne i technické. "Bez podvodu v týchto voľbách je pre Porošenka nemožné vyhrať," skonštatoval Janukovyč. Viktor Janukovyč je presvedčený, že ak voľby vyhrá súčasné vedenie Ukrajiny, bude to mať nepredvídateľné dôsledky. "Ukrajinci by sa v žiadnom prípade nemali dopustiť tejto osudovej chyby," varoval. Vyjadril nádej, že do ukrajinskej politiky prídu "nové tváre, možno sa ukážu v prezidentských a potom aj v parlamentných voľbách". Zdôraznil, že v "politike (na Ukrajine) treba novú krv." Nový prezident Ukrajiny bude podľa neho musieť v prvom rade dosiahnuť mier v krajine. Dodal, že to nebude jednoduché ani rýchle. "Vyžiada si to veľa času, (...) trpezlivosti a tolerancie," dodal.


Manželka Trumpovho syna otvorila obálku s práškom, hospitalizovali ju

Prípad prešetruje americká tajná služba, pričom sa zdá, že Vanessa Trumpová je v dobrom zdravotnom stave.

WASHINGTON. Manželku najstaršieho syna amerického prezidenta Donalda Trumpa previezli v pondelok do nemocnice po tom, ako otvorila obálku obsahujúcu biely prášok. Informovala o tom spravodajská stanica BBC. List, ktorý otvorila Vanessa Trumpová bol adresovaný Donaldovi Trumpovi mladšiemu do jeho bytu v newyorskej štvrti Manhattan. Trumpovú a dve ďalšie osoby na mieste dekontaminovali hasiči, následne ich previezli do nemocnice na ďalšie posúdenie. Prípad prešetruje americká tajná služba, pričom podľa zdrojov BBC sa zdá, že Vanessa Trumpová je v dobrom zdravotnom stave. Newyorský hasičský zbor (FDNY) k správe odmietol poskytnúť detaily a média odkazoval na políciu. Potvrdil však, že tri osoby boli prevezené do newyorskej nemocnice Weill Cornell Medical Center. Neskôr agentúra AP. informovala, že prášok neobsahoval - podľa predbežných zistení - žiadnu nebezpečnú látku. Bývalá modelka Vanessa Trumpová (40) má s Donaldom Trumpom mladším dovedna päť detí, z ktorých žiadne nebolo v čase incidentu doma. Donald Trump mladší sa v septembri zriekol ochrany tajných služieb pre seba, svoju manželku i päť detí. Takáto ochrana mu však bola opätovne aktivovaná o týždeň neskôr, dodala BBC. Obálku s bielym práškom dostal ešte v marci 2016 aj Trumpov syn Eric Trump. Ukázalo sa však, že zásielka bola neškodná. Ďalšie obálky s bielym práškom boli dvakrát v roku 2016 zaslané aj do budovy Trump Tower, ktorá v tom čase slúžila ako ústredie Trumpovej predvolebnej kampane.


Počas soboty treba v Bratislave počítať s dopravnými obmedzeniami

V hlavnom meste sa konajú viaceré podujatia.

BRATISLAVA. Počas soboty musia návštevníci a obyvatelia Bratislavy počítať s viacerými dopravnými obmedzeniami. TASR o tom informoval hovorca Krajského riaditeľstva Policajného zboru v Bratislave Michal Szeiff. Ako priblížil, v súvislosti s podujatím Cyklotúra priateľstva bude v čase od 9.30 h približne do 10.30 h obmedzená cestná premávka v okolí Pribinovej, Olejkárskej, Čulenovej, Landererovej, Košickej ulice, Mosta Apollo, Dolnozemskej ulice a následne až po starý hraničný prechod s Rakúskom. V rámci Európskeho týždňa mobility bude pre podujatie Cyklojazdou cez mosty v čase od 18.30 h približne do 20.00 h obmedzená cestná premávka po trase Tyršovo nábrežie, Námestie SNP, Lazaretská ulica, Landererova ulica, Most Apollo, Dolnozemská cesta, Bosákova ulica, Jantárová cesta, Krasovského ulica, Aupark, Panónska cesta, Most SNP, Nábrežie armádneho generála Ludvíka Svobodu, Rázusovo nábrežie, Vajanského nábrežie, Štúrova ulica, Starý most a Tyršovo nábrežie.


Pri kolízii na podzemnej železnici v Nemecku sa zranili desiatky

Na mieste ktorej zasahovali desiatky hasičov a záchranárov s 30 vozidlami. Príčinu nehody zatiaľ nezverejnili.

DUISBURG. Najmenej 22 ľudí utrpelo v utorok popoludní zranenia, keď vo štvrti Meiderich mesta Duisburg v nemeckej spolkovej krajine Severné Porýnie-Vestfálsko narazila jedna električková súprava premávajúca na trase miestnej podzemnej železnice do inej. Dve osoby sa podľa oficiálne nepotvrdených informácií zranili ťažko. Nikto zo zranených nie je podľa dostupných informácií v ohrození života. Uviedli to internetové vydania denníka Bild, týždenníka Focus a Západonemecký rozhlas (WDR), podľa ktorého došlo ku kolízii na linke 903. Zatiaľ nie je úplne jasné, či k zrážke došlo na trati alebo priamo na zastávke Auf dem Damm. Príčiny zrážky, na mieste ktorej zasahovali desiatky hasičov a záchranárov s 30 vozidlami, objasní až vyšetrovanie.


Poľsko chce posilniť americkú vojenskú prítomnosť v krajine

Poliaci sa chcú zbaviť postsovietskych stíhačiek.

VARŠAVA. Poľsko a USA sú blízko k ukončeniu rokovaní o posilnení americkej vojenskej prítomnosti v Poľsku. Vo vysielaní rozhlasovej stanice Radio Polskie to v stredu povedal poľský minister obrany Mariusz Blaszczak. Podľa neho rozhodnutie posilniť prítomnosť jednotiek USA v Poľsku existuje. "Teraz s Pentagónom rokujeme o tom, kedy a v akom objeme sa uskutoční," vysvetlil minister s tým, že tieto rokovania sa blížia k záveru. V júni počas návštevy prezidenta Andrzeja Dudu v USA bude ukončená prinajmenšom prvá etapa tohto procesu spojeného s posilnením americkej vojenskej prítomnosti v Poľsku. Oba štáty o tejto záležitosti rokujú od jesene minulého roku, keď sa v čase návštevy prezidenta Dudu vo Washingtone prvýkrát hovorilo o iniciatíve vybudovať v Poľsku americkú vojenskú základňu, prezývanú "Fort Trump". V posledných týždňoch sa v poľských médiách objavila informácia, že sa nerokuje o vojenskej základni v jej klasickom chápaní, ale skôr o posilnení prítomnosti amerických jednotiek už pôsobiacich v Poľsku vyslaním ďalších posíl, zvýšení počtu spoločných vojenských cvičení a vytvorení vojenských skladov na území Poľska. Oficiálne informácie o spôsobe posilnenia vojenskej podpory USA pre Poľsko zatiaľ nie sú k dispozícii. Varšava podľa niektorých zdrojov očakáva, že ich zverejní prezident USA Donald Trump počas návštevy Poľska, ktorá sa údajne má uskutočniť 1. septembra pri príležitosti 80. výročia začiatku druhej svetovej vojny. Americká administratíva však zatiaľ takúto Trumpovu návštevu neavizovala. Minister Blaszczak ešte v utorok uviedol, že rokovania o nákupe stíhačiek F-35 Poľskom môžu trvať niekoľko rokov. Dodal však, že "sme na dobrej ceste, aby sme toto obdobie čo najviac skrátili." V stredu Blasczak uviedol, že nové stíhačky bude Poľsko kupovať na základe dohody s vládou Spojených štátov. Spresnil, že "bude stanovená maximálna cena a potom budeme rokovať". Poľsko má podľa ministerstva obrany záujem o nákup 32 viacúčelových stíhacích lietadiel piatej generácie F-35A. Varšava už oslovila amerických partnerov s ponukou, ktorej súčasťou má byť aj zabezpečenie logistiky a výcviku. Poľská armáda má momentálne k dispozícii 27 stíhačiek MiG-29, ktoré chce postupne vyraďovať. Má ešte aj 48 lietadiel F-16 a 18 stíhacích bombardérov Su-22. Na margo toho Blaszczak povedal, že "je najvyšší čas nahradiť postsovietske stroje za najmodernejšie stíhačky."


Kvitová postúpila na turnaji v Miami do štvrťfinále

MIAMI.Česká tenistka Petra Kvitová je už vo štvrťfinále dvojhry na turnaji WTA Premier Mandatory Miami Open presented by Itaú v americkom Miami. Turnajová trojka Kvitová v osemfinále zdolala devätnástku "pavúka" Francúzku Caroline Garciovú 6:3, 6:3. Osemfinále znamenalo stop pre Kanaďanku Biancu Vanessu Andreescovú. Vychádzajúcej hviezda svetového tenisu nedohrala súboj proti Estónke Anett Kontaveitovej, zápas skrečovala za stavu 1:6 a 0:2. Séria víťazných zápasov 18-ročnej Kanaďanky s rumunskými rodičmi, ktorá nedávno nečakane ovládla turnaj v Indian Wells, sa zastavila na čísle desať. Ashleigh Bartyová (Aus.-12) - Kiki Bertensová (Hol.-7) 4:6, 6:3, 6:2 Petra Kvitová (ČR-3) - Caroline Garciová (Fr.-19) 6:3, 5:2 6:3, 6:3 Anett Kontaveitová (Est.-21) - Bianca Vanessa Andreescová (Kan.) 6:1, 2:0 - skreč, Andreescová odstúpila


Španielske diaľnice už nebude spravovať domáca spoločnosť Abertis

Domáceho prevádzkovateľa nahradí nemecký koncern.

MADRID, ESSEN. Nemecký medzinárodný stavebný koncern Hochtief získal v pondelok súhlas španielskeho burzového dohľadu CNMV na prevzatie domáceho prevádzkovateľa diaľnic Abertis. Predtým sa k zámeru Hochtief kladne vyjadrili aj orgány EÚ. Nemecký koncern ponúkol vlani v októbri v tendre 18,6 miliardy za Abertis. O 2,1 miliardy eur bol lepší ako taliansky výberca diaľničného mýta Atlantia. Medzi nemeckou a talianskou spoločnosťou, ktorá má tiež súhlas od EÚ a CNMV na prevzatie Abertisu, sa vo štvrtok (8.3.) konali rokovania o prípadnom rozdelení si starostlivosti o španielsku diaľničnú sieť. Ich výsledky zatiaľ nie sú známe.


Mladý Holanďan vynašiel oceánske lapače na plast, vyplávať majú už o rok

Vynálezca prichádza s podľa neho efektívnejšou verziou pôvodného projektu.

AMSTERDAM. Plastový odpad vo vodách svetových oceánov predstavuje vážny, no nie veľmi viditeľný problém. Kusy plastu, ktoré odnesú morské prúdy, sa sústreďujú v oblasti obrovských vírov. Odpadové škvrny na prvý pohľad nevyzerajú ako haldy smetí plávajúcich na hladine. Ukryté tesne pod ňou však predstavujú nebezpečný kokteil pre morské živočíchy, ktoré v ňom buď uviaznu, alebo jeho jemnejšie čiastočky zožerú. Plast sa tak v morských špecialitách môže dostať aj do jedálnička ľudí. Mladý holandský vedec Bojan Slat mal iba 16 rokov, keď sa rozhodol, že zbaví oceány a moria rastúceho plastového nádoru. Impulz prišiel, keď sa potápal v Grécku a namiesto medúz videl vo vode plávať plastové tašky, píše agentúra AP. Keď v roku 2013 začal s projektom Ocean Cleanup, prvé plány poňal pomerne megalomansky. Čistička mala mať rozpätie vyše sto kilometrov so zberacím zariadením uprostred, ktoré by bolo ukotvené ku dnu oceána. "Skúšali sme, skúmali sme, zlyhali sme a šli sme odznova," povedal Slat na poslednej konferencii k projektu. Staršia verzia čistiaceho zariadenia zožala množstvo pozitívnych, ale aj skeptických ohlasov. Morskí vedci pochybovali o uskutočnení plánov doteraz najväčšej oceánskej konštrukcie, píše server Business Insider. Slatov tím teraz prišiel s novými a hlavne menšími čističkami. Pod heslom "Kto chce plast loviť, musí sa ako plast plaviť" predstavili lapače s približne kilometrovým priemerom, ktoré nie sú ukotvené ku dnu, ale plávajú s prúdom. "Sú lepšie, rýchlejšie, lacnejšie a celkovo efektívnejšie," uviedol Slat. Majú podľa neho odolávať náporom oceánu a hlavne búrkam lepšie ako veľká ukotvená konštrukcia. Rýchlejšie sa dostanú aj na hladinu. Ako uvádza server Business Insider, s výrobou súčiastok sa už začalo a prvé zariadenie by malo vyplávať už do dvanástich mesiacov. Pôvodný plán počítal až s rokom 2020. Každý z nich by mal slúžiť zároveň ako pilotný test v skutočných podmienkach oceánu, keďže doteraz systém testovali len v laboratóriu. Slat má v pláne vyčistiť oblasť v Tichom oceáne známu ako Veľká pacifická odpadková škvrna. Počíta s tým, že nový systém čističiek odstráni polovicu plastu z oblasti za päť rokov. Morskí vedci naďalej podotýkajú, že laboratórne testy nestačia a nikto v skutočnosti nevie, ako bude systém fungovať na oceánskej hladine. Obávajú sa aj o morské živočíchy, ktoré môžu lapače lákať viac než roztrúsené smeti. Navyše ničivá sila oceánskych búrok môže z čističiek spraviť nový odpad, ktorý sám prispeje k znečisteniu oceánov. Oceánograf Kim Martini tvrdí, že lapače by sa mali umiestňovať skôr pri pobreží, odkiaľ sa odpad dostáva ďalej, píše server Business Insider. To by ale nepomohlo s plastom, ktorý už krúži uprostred oceánov a sám od seba tak skoro nezmizne.


Útočníka z Berlína si všímali v troch štátoch, nik ho včas nezastavil

Smrť pri Miláne

Sledovali ho viacerí

Sľúbil vernosť IS

Schutzov komentár

Tunisana Amrího nemecké úrady sledovali, no nezískali dosť dôkazov, aby proti nemu zasiahli.

MILÁNO, BRATISLAVA. Imigračným úradom klamal, roky strávil vo väzení, predával drogy, pokúsil sa kúpiť automatickú zbraň. A predsa sa nakoniec mohol voľne pohybovať po Nemecku a zabíjať na berlínskych vianočných trhoch. Príbeh Anisa Amriho, ktorý sa skončil v piatok zastrelením na predmestí talianskeho Milána, je príbehom o tom, ako bezpečnostné zložky troch štátov sledovali jedného muža, tušili, že môže byť nebezpečný, ale nakoniec nezasiahli a tragédii nezabránili. Amri sa do Európy dostal v roku 2011, krátko po revolúcii vo svojom rodnom Tunisku. Tam ľudia zvrhli diktátora, no zároveň sa začalo obdobie neistoty, počas ktorého z krajiny do Európy odišli desaťtisíce ľudí. Amrí dorazil do Talianska a miestnym úradom tvrdil, že je ešte neplnoletý, aj keď v skutočnosti mali už devätnásť rokov. Vedel, že mu to zabezpečí osobitnú ochranu, ktorá deťom bez sprievodu rodičov podľa medzinárodných zákonov patrí. Pridelili mu opatrovateľskú rodinu a školu v Catanii. V škole sa však dostal do problémov, spolužiakom sa vyhrážal a bil sa. Nakoniec sa pokúsil školu zapáliť. Za toto sa v októbri 2011 dostal do väzenia. Tam ho vnímali ako nebezpečného, no zatiaľ nejavil žiadne znaky radikalizácie, píše portál TheLocal.it. Vo väzení strávil štyri roky. Tunisko mu medzitým odobralo občianstvo a po prepustení sa nemal kam vrátiť. Dostal sa preto na slobodu a mohol sa presťahovať do Nemecka, kde v roku 2015 prichádzali státisíce utečencov, ktorí utekali pred vojnou v Sýrii či v Afganistane. Prílev týchto ľudí bol pre nemecké tajné služby veľkým náporom, Amri situáciu využil a v Nemecku požiadal o azyl. Tu sa dostal do kontaktu so známym džihádistickým kazateľom Abú Walláom, píše Daily Telegraph. Iračan je známy aj ako „kazateľ bez tváre“, lebo na videách nikdy neukazoval tvár. Len minulý mesiac ho zatkli, lebo presviedčal mladých moslimov, aby išli do Sýrie bojovať za Islamský štát. Tajné služby sa na Amriho zamerali okrem iného aj preto, že sa pokúsil zohnať automatickú zbraň. Sledovali ho od marca do septembra tohto roka, no nenašli na neho nič viac než to, že sa živil predávaním drog. To je síce trestný čin, no na usvedčenie z neho treba konkrétnejšie dôkazy ako len správy zo sledovačiek. O Amrim vedeli aj americké bezpečnostné zložky, ktoré ho umiestnili na zoznam ľudí, ktorí majú zákaz lietať v americkom vzdušnom priestore. Podľa amerických úradov cez šifrované chaty komunikoval s predstaviteľmi Islamského štátu a zisťoval, ako sa dá vyrobiť bomba. Amrimu nemecké úrady odmietli udeliť azyl, keďže Tunisko nie je považované za nebezpečnú krajinu. Tuniské úrady však zároveň odmietli potvrdiť jeho identitu a Nemci ho tak nemohli deportovať. Výsledkom bolo, že Amri sa mohol voľne pohybovať po Nemecku, od septembra už aj bez kontroly tajných služieb. Po zatknutí kazateľa Walláu sa stiahol. Práve v tomto období zrejme naplánoval útok na vianočný trh v Berlíne, kde ukradol poľský kamión, zabil vodiča a ďalších jedenásť ľudí. Po útoku ušiel, po štyroch dňoch ho zabili talianski policajti na predmestí Milána. Tento text ste mohli čítať vďaka tomu, že platíte za obsah. Vážime si to.


Tisícky ľudí podpísali petíciu proti pesticídom, ktoré nivočia včely

Signatári petície žiadajú, aby Slovensko na európskej úrovni podporilo zákaz troch najškodlivejších látok pre včely.

BRATISLAVA. Zástupcovia Greenpeace Slovensko v utorok (9.5.) na Ministerstve pôdohospodárstva a rozvoja vidieka (MPRV) SR odovzdali za účasti chovateľov včiel petíciu požadujúcu zákaz používania neonikotínoidov, ktorú podpísalo 50.213 signatárov. "V petícii žiadame MPRV, aby Slovensko na európskej úrovni podporilo zákaz troch najškodlivejších neonikotínoidov pre včely, o ktorom sa bude rokovať v Bruseli 17. a 18. mája. Zároveň žiadame o prepracovanie Národného akčného plánu na dosiahnutie udržateľného používania pesticídov tak, aby spĺňal požiadavky EÚ a aby stanovil konkrétne a merateľné ciele na riešenie našej závislosti od pesticídov " uviedla na brífingu na MPRV koordinátorka kampane Greenpeace Katarína Juríková. Signatári petície podľa Juríkovej žiadajú, aby sa nepovoľovali výnimky na látky, ktoré sú zakázané na európskej úrovni. "Zároveň chceme, aby rezort pôdohospodárstva obmedzoval i v budúcnosti aj ďalšie pesticídy, ktoré sú nebezpečné pre ľudské zdravie a sú veľmi negatívne pre životné prostredie," poznamenala. Chceme, aby rezort pôdohospodárstva obmedzoval i v budúcnosti aj ďalšie pesticídy, ktoré sú nebezpečné pre ľudské zdravie a sú veľmi negatívne pre životné prostredie Juríková v tejto súvislosti pozvala verejnosť na zhromaždenie na bratislavské Námestie SNP dňa 20. mája 2017. "Toto zhromaždenie bude proti neonikotínoidom aj pesticídom. Podujatie je zorganizované včelármi, ktoré Greenpeace podporuje a zúčastníme sa ho," podčiarkla koordinátorka Greenpeace. "Ak dnes niekto klope, alebo chce otvárať dvere, tak obrazne povedané tieto dvere sú už otvorené. MRPV a Slovensko hľadá všetky opatrenia na to, aby sme včelárom vychádzali v ústrety," zdôraznil generálny riaditeľ sekcie poľnohospodárstva MPRV SR Štefan Ryba. Pre včelárov podľa Rybu hľadá rezort pôdohospodárstva aktívne všetky opatrenia na to, aby sa podporil chov včiel na Slovensku a nie inak tomu je aj v legislatívnej oblasti. "V tomto období pokračuje schvaľovanie národného programu na podporu chovu včiel na Slovensku," doplnil Ryba. Petícia je podľa slov včelára Dušana Dedinského vyjadrením, že jej signatári "cítia s včelami" a uvedomujú si, že chémie je v pôde priveľa. "Bolo by potrebné preto v tejto oblasti spomaliť, respektíve zaradiť spiatočnú rýchlosť," dodal Dedinský.